text:
Rasmus Magnusson, leysingasonur Magnus Heinasonar og pápi Guttorms í Múla, var bóndi í Haraldssundi. Hann var giftur, men átti eingi børn við konu sínari um tað bil, tá ið henda søgan tekur við, tó at hann var gamal maður. Eitt árið, sum hann gjørdi handilsferð til Havnar, gjørdi bóndin norðuri í Vági, Páll, eisini Havnarferð tann sama dag. Vágsbóndin, sum tá var væl tilkomin, men ógiftur, fór norðuraftur fyrr enn haraldssundsbóndin. Tað er ikki altíð so týdligt at fara fyri Mjóvanes: har er ein ringur strongur at sleppa um, og vágsbóndin fór tí upp á land til at hyggja eftir veðrinum og royna at taka løgi norðurum. Sum hann stendur og hyggur - ikki er tað góð ætt fyri nesið - nú hvøkkur hann við: eitt konufólk stendur undir liðini á honum. Hann biður henni góðan dag. Hon sigur við hann, at um hann vil tæna henni eitt lítið sindur nú uppá stundina, skal hann eiga tríggjar útvaldar synir við teirri gentu, sum skal vera ektakona hansara; men vil hann ikki gera tað, skal hann eiga eitt avynnudýr til son. Hann umræður seg og sigur nei. So fer hann aftur í bátin og norður til Vágs. - Eina løtu eftir koma haraldssundsmenn úr Havn. Rasmus, haraldssundsbóndin, fer upp á land og hyggur eftir veðrinum at taka løgi norður um Mjóvanes. Tað er eingin góð ætt fyri nesið. Sum hann stendur og hyggur, nú stendur hitt sama konufólkið - huldugenta er tað - undir liðini á honum. Hon ber sama ynski fram fyri hann, sum hon hevur framborið fyri vágsbóndan, um at tæna sær eitt lítið sindur, og lovar honum tað sama sum hinum: útvaldar synir, um hann vil hjálpa henni, men eitt ótýggi til son, um hann sýtir henni. Rasmus umræður seg: hann torir ikki fyri hinum, sigur hann; men hon sigur, at hon skal krógva hann. So játtar hann og fer við henni. Tá ið hann kom aftur til bátin, vóru hinir fegnir; teir høvdu mist hann reint burtur, søgdu teir, og høvdu kvíðað fyri honum. So halda teir norður.
Nú er at siga frá, at bóndin norðuri í Vági giftist og fekk eitt rættuligt avynnudýr til son, ið fekst næstan ongantíð út. Einaferð vóru teir á fjalli innanvíkar í Vági. Bóndin hevði sonin við sær. Tá ið seyðurin er komin í rættina, rópar sonur bóndans - hann situr uppi á rættini: “Pápi, nú hugsi eg eitt!” “Fátækur, tað man vera prýðiligt, ið tú hugsar,” svarar pápin. “Eg hugsi tað,” sigur sonurin, “at tað hevði verið ein ónatúrligur ketil, ið øll henda gongan skuldi verið kókað í.” Tá mutlaði hin gamli: “Eg hugsaði so.” Okkurt býttligt mundi tað fara at vera, visti hann.
Frá haraldssundsbóndanum er at siga, at hann fekk fimm útvaldar dugandi synir. Tá ið teir vóru nakað tilkomnir, vóru teir frálíka dúguligir útróðrarmenn. Ein morgun - tá var hin rádni Rasmus, pápi teirra, avgamal - fóru teir eldru synirnir fyri dag av Haraldssundi og ætlaðu sær til útróðrar. Sum teir koma norður fyri Búadal (ímillum Haraldssunds og Skarðs; har sigst at vera íbygt), síggja teir ein bát flóta inni á einari gjógv, nevnd Torvgjógv (tríggjar fjórðingar norðan fyri Haraldssund). Teir halda hetta vera strandarmenn (menn av Strond á Borðoynni), og ein av brøðrunum rópar fyri at speireka: “Óreint og tíðliga eru strandarnósarnir á veg í morgun!” “Hetta skal verða hevnt,” verður aftursvarað úr gjónni. Brøðurnir hugsa einki meira um hetta og rógva til havs. Tá ið teir koma aftur um kvøldið, spyr hin gamli, hvussu teimum hevur gingist. Teir siga honum frá strandarnósunum, at teir hava borið eyga við teir inni á Torvgjógv, rópað á teir og skírt teir. “Ringir nósar munnu fara at vera burturúr fyri tykkum,” heldur hin gamli og snerkir nøsina; “hetta man koma tykkum aftur um brekkur.” Hann orðar við synirnar, at sama dagin aftur í ársmóti skulu teir siga honum frá, tá ið teir fara til útróðrar. So líður árið - teir rógva út við sama lag. Kvøldið framman undan ársdeginum eftir hetta fer hin gamli í loynd og leggur seg í bátin inn undir seglið frammi í skuti; hann hugsar, sum beint man vera, at synirnir munnu ikki siga honum frá, tá ið teir fara. Um náttina ímóti degi koma teir, draga bátin, setast við árarnar og rógva norður fyri Búadal. Tá ið teir eru komnir út fyri hesa vælsignaðu gjógv, har sum teir sóu bátin ársdagin frammanundan, nú kemur ein bátur út úr gjónni skúmandi við ógvuligari ferð og stevnir beint á teir. Maðurin, sum hevur rópað á strandarnósarnar, situr í eysrúminum bakborðsmegin. Huldumenninir rógva beint á eysrúmið; ein teirra stendur frammi í rong og ætlar at taka í haraldssundsmannin. Nú reisist hin gamli upp undan seglinum har frammi og sigur: “Tað segði eg tykkum, at ringir nósar mundu fara at vera fyri tykkum.” So skjótur er hin gamli haraldssundsbóndin aftur í rúmið, at hann fær tikið um framstavnin á huldubátinum og leitt hann aftur á stavn á sínum báti, áður enn huldumaðurin nær at tríva í son hansara. “Salve domine! Salve mihi!” rópar Rasmus (tí hann dugdi eitt sindur latín) - tað vil siga so mikið, at hann bað Harran hjálpa sær - og við tað sama eru teir áfastir báðir, huldumaðurin og hann. Teir berjast allan vegin norðureftir. Synir haraldssundsbóndans rógva tað dýrasta, teir orka. Myrkt er alla tíðina í tí borðinum, sum teir báðir berjast, men ljós í hinum borðinum. Rasmus hevur fót sín á sjóstúkuvelinum hjá soninum til at verja hann fyri at vera burturtiknan av huldumanninum. Bardagin stendur við, til teir koma norður fyri Múlan (norðurendan á Borðoynni); tá síggja teir dagsglæmuna, og Viðareiðiskirkjan kemur undan. Í somu stund missir huldumaðurin megi sítt og rópar: “Knis knas! reyðhani í eystri!” (tað er útlagt: “Nú lúgvist eg; tí nú rísur sólin”), og so sleppir hann haldi sínum. “Ris ras!” svarar Rasmus, og í sama bili hvørvur huldubáturin. - Tá ið teir vóru heimkomnir, Rasmus og synir hansara, segði hin gamli við teir, at teir máttu ikki nakrantíð rópa spottorð til nakran bát í myrkri uppaftur.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


c: text/html

text:
Dansiframsýning í Trongisvági leygardagin 30. apríl
Í samband við fólkadansistevnuna, sum verður hildin í skúla- og ítróttarhøllini í Trongisvági leygardagin 30. apríl, verður almenn dansiframsýning kl. 1600 seinnapartin leygardagin í ítróttarhøllini
Framsýndir verða sonevndir gamlir dansir, eitt úrval av norðurlendskum og skotskum fólkadansum, linju- og standarddansir.
Luttakandi feløg til dansiframsýningina eru umframt Dansistovugaman úr Suðuroynni, Dansihugni í Klaksvík, Dansifrøi úr Havn, Fragdin úr Hósvík og Dansigaman úr Sandoynni og linjudansihold úr Havn.
Dansarar hjá Annu Kirstin á Tvøroyri framføra standard-, fólka og linjudans.
Barna-, ungdóms- og vaksnir dansarar hjá Eyðbjørg Ellendersen í Hvalba vísa fram standard-, fólka- og linjudansir.
Kostnaður fyri vaksin kr. 50,00 og børn kr. 20,00.
Fólkadansistevnan 30. apríl 2011
Dansistovugaman, sum hevur limir úr allari Suðuroynni, skipar fyri fólkadansistevnuni 2011. Slíkar dansistevnur verða hildnar annað hvørt ár, og tann fyrsta stevnan varð hildin í Havn í 1990. Hetta er aðru ferð, at skipað verður fyri slíkari dansistevnu í Suðuroynni.
Dansistevnan byrjar við móttøku og ábiti kl. 1030, og síðan verður farið undir dansifrálæru.
Almenna dansiframsýningin verður kl. 1600 – til umleið kl. 1800.
Um kvøldið verður skipað fyri veitslu, og tá verður helst hildið á til tann ljósa morgun.
Stórur áhugi er fyri dansistevnuni, sum hevur fingið umleið 270 tilmeldingar.

robotstxt: allowed

filter: keep


text:
Nepal
Nepal er eitt lýðveldi í Asia. Høvuðsstaður er Kathmandu. Fólkatalið er umleið 26,5 milliónir. Nepal liggur millum Kina í norði og India í suðri. Tíggju av sekstan av heimsins hægstu fjøllum liggja har norðuri í Nepal, av teimum er eisini Mount Everest, ið er heimsins hægsta fjall og liggur á markinum millum Nepal og Kina. Lítla landið Nepal er ógvuliga avbyrgt land í syðra parti í Himaleiafjøllum. Flestu fólk eru hinduar, men hjá mongum fólkum er átrúnaðurin blandingur av hinduismu og buddismu. Til 1991 var kongur einaveldugur, men eftir harðan politiskan ófrið, varð skipanin broytt til parlamentariskt kongsveldi, og fólkið slapp at velja stýrið sítt, og nú styrir fólkavald stjórn landinum. Í 2006 varð kongurin koyrdur frá, og landið varð stovnað sum lýðveldi. Hægstu fjøll í heiminum - harímillum Mount Everest - eru í Nepal, og tí er landið væl umtókt ferðamál hjá fjallaklívarum og fólki, sum dámar at ganga í fjøllunum.
Kathmandu er høvuðsstaður í Nepal og størsti býur. Í gamla býarpartinum eru nógvar trongar gøtur og mong torg við gomlum templum og minnisvarðum. Í einum templi býr livandi gudinnan Kumari Devi, ein smágenta, sum kosin er at umboða hindugudinnuna Parvati. Gentan er í templinum, til hon kemur í kynsbúningaraldurin, tá verður ein onnur vald. Í Nepal eru mong fólkasløg. Sherparnir í eystara parti í hálendinum eru óføra djarvir fjallaklívarar. Gurkharnir miðskeiðis í landinum eru heimsgitnir fyri dirvi og evni síni sum hermenn og manna serdeildir bæði í indiska og bretska herinum. Newrarnir í Kathmandudali eru kendir fyri træskurðarlist sína, sum prýðir mong tempul og hús í Nepal. Meiri enn helvtin av fólkinum í Nepal er nepalar, ið eru ættaðir úr India. Um 90 % av fólkinum í Nepal arbeiðir í landbúnaðinum. Mong dyrka rís og aðra grøði í vælgjørdu bríkunum, sum eru laðaðar langt niðan í brøttu líðirnar. Soleiðis ber til at velta í lendi, sum annars hevði verið óhugsandi sum dyrkilendi. Sum aðrastaðni her um leiðir hevur monsunregnið alt at siga fyri gróðurin.


text:
Mín Jólabók 2020
“Jólamaðurin og Klokkulina”
Stuttsøga í Mín Jólabók 2020 útg. á Bókadeild Føroya Lærarafelags.
Høvundur: Ingun Christensen.
Teknað:
Mín Jólabók 2019
Adventssøgan “Tú dugir ikki at syngja” í Mín Jólabók 2019 útg. á Bókadeild Føroya Lærarafelags.
Teknað:
Stuttsøgan “Dropin og Flykra” í Mín Jólabók 2019 útg. á Bókadeild Føroya Lærarafelags.
Teknað: Zoe E. Dickson.
Høvundur: Ingun Christensen.
Mín Jólabók 2018
“Eingin tíð”
Stuttsøga í Mín Jólabók 2018 útg. á Bókadeild Føroya Lærarafelags.
Høvundur: Ingun Christensen.
Teknað: Mia H. Smith.
Mín Jólabók 2017
“Tuflurnar og silvurlittu skógvarnir”
Stuttsøga í Mín Jólabók 2017 útg. á Bókadeild Føroya Lærarafelags.
Høvundur: Ingun Christensen.
Teknað: Katrina Skarðsá.
Mín Jólabók 2016
“Skeggjasíði”
Stuttsøga í Mín Jólabók 2016 útg. á Bókadeild Føroya Lærarafelags.
Høvundur: Ingun Christensen.
Teknað: Solveig Hansen.
Mín Jólabók 2015
“Sparijól”
Adventssøga í Mín Jólabók 2015 útg. á Bókadeild Føroya Lærarafelags.
Høvundur: Ingun Christensen.
Teknað: Allan Korsager Davidsen.
Mín Jólabók 2014
“Ein lítil dukka í reyðum morgunskóm”
Stuttsøga í Mín Jólabók 2014 útg. á Bókadeild Føroya Lærarafelags.
Av misgáum manglar nakað av tekstinum í søguni. Til ber at fáa alla søguna við at trýsta á leinkið: Mín Jólabók 2014_Ein lítil dukka í reyðum morgunskóm.
Høvundur: Ingun Christensen.
Teknað: Ludvík á Brekku.
Mín Jólabók 2013
“Jóladunnan”
Stuttsøga í Mín Jólabók 2013 útg. á Bókadeild Føroya Lærarafelags.
Høvundur: Ingun Christensen.
Teknað: Bjørk Jónheðinsdóttir Tróndheim.


text:
Seinasta vikuskifti var KSS-Open í Klaksvík
Seinasta vikuskifti var KSS-Open í badminton í Klaksvík. Hetta er GP1, sum er fyrsta av fimm Grand Prix kappingum í vetur.
Tað vóru 132 leikarar tilmeldaðir og blivu áleið 260 dystir leiktir. Hetta er nakað minni enn seinasta ár og væl minni enn fyri 4 árum síðani, tá vit settu met, tá vit í KBF hildu eina kapping við 218 leikarum, og næstan 400 dystir vóru spældir.
HBF hevði 73 leikarar, ÍF hevði 11 leikarar, MBF hevði 2 leikara og KBF hevði 46 leikarar.
Leygardagin spældu børn og ung til og við U17. Tá var spælt í Badmintonhøllini og KÍ-høllini. Atlit vórðu tikin til Covid-19, so øll vórðu skrásett, tá tey komu inn, og hvør leikari hevði bert loyvi at hava ein afturat við inn í høllina. Hvør høll var atskild, soleiðis at tað ikki kundi gangsat ímillum hallirnar.
Sunnudagin spældu tey vaksnu og var bert brúk fyri badmintonhøllini.
Spælt varð í 21 bólkum, frá U11 til U17 og so eisini vaksin. Hvør aldur varð eisini deildur upp eftir styrki frá A bólki til D bólkin. Men ikki allir bólkar vórðu mannaðir, so summir bólkar blivu samanlagdir.
Í U11 vann KBF 3 bólkar og HBF vann 2 bólkar.
Í U13 vann HBF 3 bólkar og KBF vann 2 bólkar.
Í U15 vann HBF 4 Bólkar og KBF vann 1 bólk.
Í U17 vann KBF 3 bólkar og HBF vann 1 bólk.
Hjá teimum vaksnu vann HBF bæði hjá monnum og kvinnum.
Aftur í ár var tað Klaksvíkar Sleipistøð, sum var stuðul av Grand-Prix 1, og fekk kappingin navnið KSS-Open 2020, og eru vit í Klaksvíkar Badmintinfelag sjálvandi sera fegin um tað :-)
Kappingin gekk væl:-)


text:
Aðalfundur varð hildin við Stórá 2. januar, ella so var planlagt, men uppmøtingin var ov litil og tí bleiv avgjørt at útseta fundin eina viku.
Henrik Thomsen, ið hevur verið formaður í felagnum seinastu árini umframt at hava verið næstformaður áðrenn hetta, hevur valt at takka fyri seg sum formann í felagnum. Sostatt er neyðugt at felagið fær ein nýggjan formann at leiða felagið.
Ein stór tøkk til Henrik sum hevur mynda felagið sum formaður, hansara lætta lyndið og róliga hond undir felagnum hevur verið við at tryggja støðugleika, sum millum annað vísti seg at verða heldur buldrasligt eftir samstarvið um felagsliðið slitnaði.
Umframt broytingar í starvsnevndini, so eru eisini broytingar í væntu í ungdómsnevndini, har trý nýggj andlit skulu vera við at mynda ungdómsarbeiði hjá Tvøroyrar Bóltfelagi.
Nýggi aðalfundurin er á skrá 9. januar klokkan 19:00 við Stórá.


text:
-
Vit hava fingið eitt prát við fryntliga venjaran hjá B36, Una Holm Johannesen. Vit spyrja um leyst og fast og venjari kemur við sínum erliga boði uppá tingini. Vit takka hjartaliga fyri ómakin og ynskja B36 alt tað besta – bara ikki móti TB 🙂
Tit høvdu eina flúgvandi byrjan upp á árið, men nú tykist stígur vera komin í, hvat er áfatt?
Seinastu trý umførini hava vit spælt javnt ímóti KÍ, EB/Streymi og AB. Hetta hava verið tættir dystir. Munurin er, at vit vunnu líknandi dystir fyrstu vikurnar av kappingini. Á Argjum vóru vit á odda 2-0, tá vit fingu ein mann útvístan miðskeiðis í fyrra hálvleiki. Vit royndu at verja leiðsluna, men tað eydnaðist tíverri ikki. Tað sær helst ikki nossligt út, at næstfremsta liðið í kappingini hevur ikki vunnið ein landskappingardyst síðan tann 3. mai. Vit lata kortini ikki illa at. Vit skava enn stig saman, hóast vit spæla ikki við sama yvirskoti. Avrikini hava verið góð og disiplinera í stórum løtum av dystunum. Nú ræður bara um at vinna ein dyst aftur, tí tá er nemmast at halda ferðina og byggja víðari. Umstøðurnar eru kanska eisini broyttar nakað til onkrar dystir. Fleiri av teimum yngru spælarunum hava staðið seg sera væl hjá okkum. Teir hava fingið løn fyri sítt áhaldni við at sleppa upp í part hjá besta liðnum. Dømi eru Andrias Eriksen, Sandri Færø, Høgni Midjord, Eli F. Nielsen, Árni Guldborg Nielsen, Jákup Højgaard og Rasmus Dam Sørensen, meðan aðrir eru á veg. Soleiðis skal tað eisini vera, tí næstbesta liðið hjá B36 skal vera við til at menna ungu spælararnar. Men tað merkist sjálvandi, at vit missa spælarar, sum hava verið eyðsýndir hjá okkum. Tað skal ikki skiljast sum ein umbering, tí tað er okkara uppgáva. Skaðar og leikbann hava eisini ávirkað onkrar dystir.
Kostar tað tykkara liði, at leikarar verða tiknir upp til besta lið felagsins?
Tað sigur seg sjálvt, men vit fegnast um ta gongdina.
Hvussu er hópur tykkara fyri? Skaðar – karantenur?
Toppskjúttin í deildini, Gestur B. Dam, og Julian Jónsson Johansen hava í øllum førum leikbann. Enn vita vit ikki, hvørjir skulu við besta liðnum hetta vikuskiftið, so endaligi hópurin verður úttikin hósdagin ella fríggjadagin.
Leygardagin kemur TB til Gundadals, hvønn dyst væntar tú tær?
Vónandi verður tað ein undirhaldandi dystur. Vit ræðast í øllum førum ikki uppgávuna. Vit eru best, tá vit stýra dystinum og leypa á, og tað royna vit sjálvandi aftur hesaferð.
Væntar tú, at tit megna at koppa TB, sum teir fyrstu í ár?
Eg dugi ikki at síggja, hví tað ikki skal eydnast. Sum úrslitini vísa, hevur TB besta og mest støðuga hópin í deildini, men tá vit spæla við bestu manning, og tað gongur okkara veg, so vinna vit sannførandi á øllum – 4-1 á EB/Streymi, 8-1 á KÍ, 5-2 á 07 Vestur eru dømi um tað.
Til dystin við Stóra megnaðu tit ikki at manna lið, kunnu vit vænta eitt fullmannað B36-lið, sum vil vaska hetta keðiliga minnið av sær?
Tað sigur seg sjálvt. Eingin var meira harmur um tann dystin enn felagið sjálvt, og vit, sum varða av liðnum. Besti mátin at reisa seg aftur er júst at vinna slíkar dystir.
Um tú skuldi framhevja onkra dygd hjá komandi mótstøðuliðnum, hvør kundi hon verið?
Ítróttin prógvar aftur og aftur, at viljin ber langt. Tað eru óteljandi dømi um tað. Sermerki hjá TB hevur verið tann ótroyttandi viljin og at halda fokus á tað, sum ber til, hóast umstøðurnar ikki altíð hava verið tær bestu. Tað kundu nógv lært av, tí einki spyrst burtur úr ongum.
Sami spurningur, men her kundi eg hugsað mær at hoyrt um onkran veikleika?
Veikleikunum ætla vit at fáa sum mest burturúr leygardagin, so eg fari ikki at avdúka tað her
Besti spælarin hjá mótstøðuliðnum?
Har eru fleiri, sum røkja sína uppgávu væl. Tað er kortini altíð stuttligt at síggja Óla Johannesen spæla.
Tippa um úrslitið?
Vit gleða okkum at fáa vitjan og vænta, at vit vinna 3-1.
Tippa um topp 3, tá kappingin er av?
1. TB
2. B36 II
3. FC Suðuroy


text:
Faknevndin fyri skránna um havgransking í Norðuratlantshavi hevur játtað 14 mió. kr. til 4 samstarvsverkætlanir. Hetta…
Tag: Granskingarráðið
Katla Heðinsdóttir vart ph.d. á Københavns Universiteti
Hósdagin 30. september vardi Katla Heðinsdóttir ph.d.-ritgerð sína við Institut for Kommunikation á Københavns Universiteti. Verjan…
Vísindavøka á Klaksvíkar bókasavni í kvøld
Í kvøld, týskvøldið 21. september kl. 19, verður Vísindavøkan á Klaksvíkar bókasavni við trimum framløgum. Føroyskur fiskivinnupolitikkur…
Uppliv Koltur úr fjarstøðu
Á Vísindavøkuni verður møguligt at uppliva Koltur úr Sjóvinnuhúsinum. Fyritøkan Verða hevur gjørt tykisheimsupptøkur í Koltri,…
Vísindavøkan á Bókasavninum við Løkin í kvøld
Í kvøld, mánakvøldið 20. september kl. 19, verður Vísindavøkan á Bókasavninum við Løkin við trimum framløgum. Í…


text:
Ítróttasamband Føroya tekur áheitanina frá landstýrismanninum í heilsumálum og tilnevningina av Kostárinum í ár í størsta álvara.
Síðani árið varð tilnevnt KOSTÀR, hava vit arbeitt við eini verlætlan, og nú er nærum komið á mál við verkætlanini, ið kallast LEIKMETI.
Føroysk børn og ung eta ov lítið av frukt og grønmeti og tey eta ov nógv sukur. Umleið 2/3 av fólkaskúlanæmingunum eru limur í einum ítróttafelag og flestu teirra luttaka eisini í kappingum.
Ítróttasamband Føroya hevur gjørt eina avtalu við Føroya Keypssamtøku um at ítróttafeløg kunna keypa frukt og grønmeti við avsláttri.
Leikmeti er skorin frukt og grønmeti, koyrt í bikør. Leikmeti er ein heilsugóður millummáli, tá ið ein er virkin.
Tá feløgini undir Ítróttasambandi Føroya skipa fyri kappingum, legum osfr. kunnu tey bíleggja og keypa kassar av frukt, grønmeti og bikør, sum síðani vera seld.
Ítróttasamband Føroya ynskir okkara børnum og ungum heilsugóðar vanar, sum kunna stimbra teirra ítróttahuga og ítróttaavrik.
9. mai verður verkætlanin sett í verk og tá verður møguleiki fyri at kunna seg nærri á heimasíðunum isf.fo og fk.fo . Tíðindaskriv og brøv til øll ítróttafeløgini, verður eisini sent út tá.
Fyrstu fáa ítróttafeløgini ókeypis amboðskassa, við øllum tí í, sum skal brúkast til at fyrireika leikmeti. Faldari og plakatir eru eisini gjørd, og verður alt tilfarið lagt fram 9. mai í ár.
Ìtróttasamband Føroya vónar, at øll ítróttafeløgini vilja gera brúk av hesum tilboði, og vilja vera við í verkætlanini LEIKMETI.
_________________________________________________________________________________________________________________________________
Tit eru altíð vælkomin at venda tykkum til okkara um tit ynska fleiri upplýsingar:
ítróttaráðgeva, Anniku H. Lindenskov tlf. 282331, ella Petur Elias Petersen, ÍSF-forseta tlf. 210299
Vónandi vilja fjølmiðlarnir eisini taka hetta upp og seta fokus á LEIKMETI í tíðini frá 9. mai og frameftir.
Við ítróttakvøðu
Ìtróttasamband Føroya


text:
Tá tit fóru
Orð og lag; Nicolina Jacobsen
Tað er friðarligt í stovuni
nú myrkrið trínir inn.
Men í kvirruni eg hoyri heimlig ljóð.
Her var látur, her var spæl,
góðar løtur uttan tal.
Hetta hvarv alt tá tit kystu meg farvæl.
Her var hugaligt at vera
tá ið alt var trygt og gott;
áðrenn kreppan kom og hvesti sínar tenn;
áðrenn vinnuloysið vaks
og legði mangt eitt heim í sor;
og so mong tá máttu tola trongu kor.
Men mín vón skal vera
at her aftur brátt skal byrtast ljós,
og vit aftur skulu seta nýggja kós.
at vit saman inna tað,
at kveikja nýggjan brand,
so vit saman endurbyggja okkar´ land.


text:
Mikudagin fyrsta september ringdi Axel Dalsgaard. Gav mær tungu boðini, at nú er Terji farin. Talan er um Heimasandsmannin Terja Dalsgaard, sum annars er vaksin upp í Skálavík. Axel er bróður Terja, og hevur búleikast í Hirtshals ein stóran part av sínum vaksna lívi. Hann kom heim at síggja bróður sín, tá hann lá til tað seinasta á Landssjúkrahúsinum.
Terji var bert 62 ára gamal, og hevði nógv jørn í eldinum, nú hann so brádliga legði frá sær. Eg kom at kenna Terja fyri nógvum árum síðani. Hetta var í samband við Sandportalin, sum hann bæði átti og rak í fleiri ár. Eg var byrjaður at skriva kristiligar tíðindagreinar í føroysku bløðunum og onkrum portali, tí eg meinti, at tað var tørvur á hesum í føroysku miðlunum. Tann 02. desember í 2008 sendi eg á fyrsta sinni eina kristiliga tíðindagrein til Terja, sum hann legði út á Sandportalinum. Hetta var í sjálvari byrjanini til Sandportalin.
Terji var fegin um, at eg vildi framvega kristiligt tilfar til portalin, og hann bjóðaði mær at gerast ein partur av Sandportalinum, soleiðis at skilja, at eg fekk mína persónligu kodu, so eg sjálvur kundi leggja mítt skrivaða tilfar út, tá eg hevði nakað – hetta var spennandi og ein álitisváttan frá hansara síðu!
BREYT UPP ÚR NÝGGJUM
Eg vil siga tað soleiðis, at hóast eg í fleiri ára tíggir havi fingist við at skriva, so fekk eg rættuliga luft undir veingirnar at skriva, tá Terji gav mær fría atgongd til Sandportalin. Terji og Sandportalurin var millum teir allar-allar fyrstu føroysku portalarnar, sum lat dyrnar upp á víðan vegg fyri kristiligum tilfari. Einaferð ringdi hann til mín og segði, at hann varð lastaður fyri at hava í so nógv kristiligt tilfar á portalinum. Terji broytti ikki kós vegna hetta. Hann var ein persónligur trúgvandi, sum sá týdningin av at breiða tað kristiliga út til fólkið gjøgnum miðlarnar; og nú ráddi hann sjálvur yvir einum miðili, sum hann ynskti skuldi vera ein miðil, sum eisini hýsti kristiligum tilfari – á henda hátt var hann við til at bróta upp úr nýggjum!
Terji byrjaði Sandportalin í desember í 2008. Hansara uppruna mál við Sandportalinum var, at veita kommununum og vinnulívinum í Sandoynni ein almennan pall, har hesi kundi gerast meiri sjónlig í almenna rúminum. Sum tíðin leið, so bleiv Sandportalurin meir og meir ein víðfevnandi portalur, sum bar tíðindi frá øllum landinum og eisini altjóða tíðindi. Soleiðis menti Sandportalurin seg til ein meira almennan tíðindamiðil, sum eisini bleiv siteraður bæði í Útvarpi og Kringvarpi – men tað, sum altið lá Terja frammaliga á sinni var, at Sandoyggin mátti síggja potentialið, sum lá í einum portali, ið hevði heimstað á oynni og bar oyggjanavnið.
SANDPORTALURIN VIÐ NORRØNU
Tá Norrøna fór sín fyrsta túr til Hirtshals í oktober í 2010, tá bjóðaði Smyril Line føroysku miðlunum at vera við; har ímillum var Terji og Sandportalurin. Terji hevði fingið tveir ókeypis ferðaseðlar frá Smyril Line til hesa fyrstu og søguligu ferðina hjá Norrønu til Hirtshals. Terji bjóðaði mær at koma við vegna Sandportalin, og arbeiðssetningurin var, at eg skrivaði og hann tók myndir. Tað varð skrivað meðan vit sigldu til Hirtshals og meðan vit sigldu heim, og tíðindagreinarnar við aktuellum myndum blivu 14 í alt, sum vórðu lagdar út á Sandportalin meðan við sigldu og so hvørt tær vórðu skrivaðar - hetta var eitt slag av Live-tíðindaflutningi og ein spennandi og avbjóðandi uppgáva, sum Terji gav mær við hesum og ikki sørt mennandi!
Terji rak Sandportalin í knapt 11 ár frá desember í 2008 til september í 2019, tá hann legði hann frá sær. Portalurin lá stillur í 9 mánaðir, tá hann byrjaði aftur við nýggjum eigarum í mai í 2021. Hesir halda fram í arbeiðinum, sum Terji Dalsgaard byrjaði, og sum stendur í dag sum ein VARÐI og “ARVUR” eftir Terja Dalsgaard.
Terji hevði ikki einans Sandportalin at røkja, men hann hevði eisini sítt egna roknskaparvirki, har hann eisini skuldi røkja peningaligu viðursliftini hjá sínum roknskaparkundum. Vit kunnu kanska siga tað soleiðis, at Terji var bæði tíðindamaður og roknskaparmaður, men tað var roknskapurin, sum var hansara borgarliga høvuðsyrki.
TÓNLEIKAMAÐUR
Terji var eisini tónleikamaður, og hann stovnaði eitt kristiligt manskór á Sandoynni. Við hesum bólkinum ferðaðist hann nógv og víða í Føroyum til møtir í Missiónshúsum. Seinastu árini lærdi hann seg at spæla á urgu, og tí bleiv hann eisini urguspælari í Sands kirkju, sum hann røkti líka til nú.
Saman við manskórinum skipaði hann fleiri ferðir fyri evangeliskum fundum í salinum Zion hjá Brøðrasamkomuni á Sandi, har hann bjóðaði mær at vera við sum talara. Hetta vóru góðar og gevandi løtur - nú verða hesar løturnar ikki meira saman við Terja!
Terji ringdi stundum til mín og eg til hann, og so fingu vit altið eitt hugnaligt prát. Stundum um gamlar kendar persónligheitir á Sandoynni, um gomlu rutubussarnar hjá Dalsgaardmonnunum í Skálavík, og onkuntíð varð prátið um føroyska skriftmálið.
JARÐARFERÐN
Terji andaðist seinnapartin mikudagin 01. september á Landssjúkrahúsinum. Jarðarferðin var úr Sands Kirkju sunnudagin 05. september. Tað var presturin í Sandoynni Havstein Klein, sum hevði prædikuna. Ein góð, hjartalig og persónlig prædika. Tað var ein rørandi løta, tá einkarbarn teirra, dótturin Sonja, stóð inni í kór frammanfyri kistuna hjá pápanum, og bar fram sína seinastu heilsan til sín elskaða babba.
Manskórið, sum Terji stovnaði, sang í kirkjuni. Tað var sera vakurt at siga farvæl við Terja við so væl framførdum tónleiki sum hendan sunnudagin í Sands kirkju, tá kistan við Terja varð borin út. Teir skula hava stóra tøkk fyri sín vakra sang.
Nógv fólk kom til jarðarferðina, og tí kundu ikki øll fáa pláss í kirkjuni. Veðrið var gott, og tað var ein stór mannfjøld, ið stóð framvið grótgarðinum, tá kistan varð gravsett og prestur lýsti signingina. Boðið var til ervið í Ungmannahúsinum.
TERJI, MINNIÐ OG FAMILJAN
Eg vil takka fyri vinarbandi og samarbeiði, sum eg hevði við Terja, og ynski við hesum orðum Guds signing yvir minni eftir Terja Dalsgaard, og má Harrin troysta konuna Guðrun, sum saknar sín kæra mann, mammuna, sum saknar sonin, systkini, sum sakna bróðurin, og dótturina Sonju, sum saknar sín elskaða babba.


text:
Nú eru úrslitini frá Jersey tald við í yvirlitinum av søguligum oyggjaleikasvimjarum. Ovast er Pál Joensen við 21 gull, 9 silvur og 3 bronsur. Gevi gætur at liðkappingarnar eru ikki taldar við. Nýggj í topp 10 er Sára R Nysted úr Susvim. Hon er komin beinleiðis inn sum nr 4 við 4 gull og 2 bronsur eftir Pál, Høgna T Hansen og Elspa Mørkøre. Sára hevur samstundis sett met sum mest vinnandi debutantur. Gamla metið átti Pál Joensen, tá hann, sum oyggjaleikadebutantur, vann 3 einstaklinga gull á Rhodos í 2007.
Listin yvir søguligum FM-vinnarum í einstaklingakappingum er dagførdur til og við FM 2015. Ovast er Pál við 112 FM-gull, 15 silvur og 5 bronsur. Um vit telja liðsvimjingar við, so hevur hann 119 gull, 26 silvur og 11 bronsur. Ársins svimjari, Sára R Nysted úr Susvim, hevur haft størstu framgongd á listanum síðan FM í fjør. Næst eftir henni koma Marius Ihlen Gardshodn (ársins stjørnuskot) og Vár E Eidesgaard (ársins stjørnuskot), bæði úr HS. Havast skal í huga at listin er rættiliga ófullfíggjaður. Havi lagt tvey søgulig FM aftrat listanum síðan í fjør. Eftir resta úrslit frá FM 2003, 2001-1998, 1996-1994 og 1989-1974.
Gulltíðirnar á FM-stevnunum hava í miðal verið skjótari og skjótari ár um ár tey seinastu árini. Í fjør var steðgur í framgongdini, tó hildu vinnarnir tørn í mun til FM 2013. Teir seinastu dagarnir hava vinnararnir aftur svomið metskjótar FM tíðir.
Tá tíðirnar verða umroknaðar til FINA-stig, ber til at leggja úrslitini saman tvørtur um greinar og kyn, og finna miðal fyri hvørja FM-stevnu. Her síggja vit gullúrslitini í einstaklingakappingum í leypandi FINA-stigum, ið vísir hvussu svimjararnir lógu og liggja í mun til umheimin, og í føstum 2009 FINA-stigum, ið vísir framgongdina í Føroyum ár um ár.
Føroysku menninir fingu uppreisn í 4×50 frí tá teir tepurt vunnu á Guernsey týskvøldið 28. juni 2011, dagin eftir teir taptu til somu kappingarneytar við 8/100 sekund í 4×50 blandað. Tí segði Tróndur Arge á Rás2: “Takk fyri seinast!”. Her hoyrist frásøgnin hjá Trónda Arge og Dánjali Hestoy á Rás2 lagt aftrat myndunum hjá formanninum hjá Svimjisambandinum, Jon Hestoy. Føroysku svimjarnir vóru: Magnus Jákupsson, Pauli Øssursson Mohr, Heðin Lisberg Olsen og Pál Joensen.
Her eru nakrir riðlar frá SMS úttøkustevnuni til oyggjaleikir og Baku, sum Havnar svimjifelag skipar fyri hetta vikuskiftið. Fleiri svimjarir svumu undir kravtíð millum annað Óli Mortensen og Marius Ihlen Gardshodn úr HS í 400 frí hjá monnum (riðil 3, geil 4); Astrið Foldarskarð (HS), Jonna Bjartalíð Thomsen (Ægir) og Lív Eidesgaard (HS) í 50 firvald (riðil 4, geil 3, 4 og 2); Alvi Hjelm (Ægir) og Bartal Hestoy (HS) í 200 blandað (riðil 1, geil 4 og 3) og Sára R. Nysted úr Susvim í 200 blandað (riðil 2, geil 3).
Tíðin hjá Sáru R. Nysted í 200 blandað var 2:19.78, sum sær út til at vera nýtt føroyskt met og junior met. Tó, úrslitini her skulu takast við fyrivarni tí tey eru ikki váttaði. Gamla metið hjá Poulu Ø. Mohr frá NM 2012 var 2:20.21.
Andrass Thomsen vann 11. juli 2005 silvur í 1500 frí aftanfyri Jonathon Le Noury úr Guernsey og frammanfyri Stuart Black úr Jersey. Gull-, silvur- og bronsutíðirnar vóru ávikavist 16:01.39, 16:21.75 og 16:35.51. Andrass setti føroyskt met, har gamla metið hjá Boga Lemvig var 16:27.93. Silvurmerkið var fyrra av tveimum, sum Andrass vann sum einstaklingur í oyggjaleikahøpi.
Frásøgumenn hjá Kringvarpinum vóru Kaj Joensen, Tórður Mikkelsen og Søren Olsen.
Hendan heimasíða nýtir kennifílur (cookies) til at minnast tínar setingar og undanfarnu vitjanir. Trýst á “GÓÐTAK” til at loyva nýtslu av ØLLUM hesum kennifílum, ella á "Setingar" til at kunna frávelja tær minni týðandi.
Hendan heimasíða nýtir kennifílur til at lætta um nýtsluna av sær. Nakrar eru alneyðugar til at heimasíðan skal kunna rigga rætt, og verða tá goymdar í tólinum hjá tær; meðan aðrar minni týðandi eru til at greina hvussu heimasíðan verður nýtt, at goyma einans um tú gevur loyvi til tess. Til ber at velja hesar seinnu frá, men kann tað tá ávirka hvussu heimasíðan riggar.
Necessary cookies are absolutely essential for the website to function properly. This category only includes cookies that ensures basic functionalities and security features of the website. These cookies do not store any personal information.
Any cookies that may not be particularly necessary for the website to function and is used specifically to collect user personal data via analytics, ads, other embedded contents are termed as non-necessary cookies. It is mandatory to procure user consent prior to running these cookies on your website.


text:
FøroyaMeistarastevna (FM) og JuniorMeistarastevna (JM)
Talan er um FøroyaMeistarastevnuna (FM) og JuniorMeistarastevnuna 2021 (JM), sum í ár er flutt til at vera partur av hesum fyrstu Føroyaleikum.
Kappast verður í tríggjar dagar, har juniormeistaraheitini verða avgreidd fyrrapart, umframt tá eisini, hvørji sum sleppa víðari at kappast um føroyameistaraheitini seinnapart.
Luttakararnir
Juniorar eru í ár gentur føddar í 2004-2007 og dreingir føddir í 2003-2006, sum vit í Føroyum so aftur hava býtt upp í hvør sínar tveir bólkar á tveir árgangir, kallaðir eldri og yngri juniorar.
Á Føroyameistarastevnuni kunnu allir føroyskir svimjarar luttaka, óansæð aldur, sum seinasta árið hava klárað eina ávísa kravtíð í greinini, ið stutt sagt er hin sama sum til at fáa bronsunál.
Kappingin
Kappast verður á langgeil, í øllum teimum greinum sum føroysk met kunnu setast í. Hetta eru somu greinar sum FINA brúkar til HM og heimsmet, og LEN til EM og evropamet.
FM verður avgreitt við innleiðandi riðlum fyrrapart og finalum seinnapart, sum vit kenna tað frá eisini FM á stuttgeil, og frá altjóða stevnum sum til dømis HM, EM og Oyggjaleikum.
JM verður avgreitt sum partur av hesum somu innleiðandi riðlum til FM, har vinnararnir tá verða funnir við at hyggja í úrslitalistarnar, aftaná at øll hesi viðkomandi hava svomið.
Heiðursmerki og stroyming
Heiðursmerki verða givin í øllum greinum, til juniormeistararnar í leypi av stevnupørtunum fyrrapart, og til føroyameistarnarar í leypi av finalupørtunum seinnapart.
Svimjisambandið ætlar at stroyma frá allari stevnuni, við egnari útgerð og manning.
Sí eisini https://ssf.fo/2021/06/08/innbjoding-til-fm-og-jm-a-langgeil-2021/


text:
Stovnstænastan
Ráð og tænastur í bókasavnsviðurskiftum
Stovnstænastan á Landsbókasavninum veitir skúlum og øðrum stovnum ráð og tænastur í bókasavnsviðurskiftum.
Ráðgeving
Ráðgeving kann fevna um bókasavnsmál, so sum skráseting av tilfari, útlan og røkt av tilfarsstovni.
Skráseting og røkt av bókasøvnum
Landsbókasavnið átekur sær eisini eftir umbøn at skipa og skráseta bókastovnar hjá almennum og privatum stovnum.
Skrásetingin fer fram í bókasavnsforritinum Reindex, sum verður brúkt á flest øllum føroyskum bókasøvnum.
Fyrispurningar um ráðgeving ella tænastur kunnu sendast til:
Tanya Møller (Skúla- og fólkabókasøvn
Tlf.: 340517
E-mail: tanyam@landsbokasavnid.fo
Heiðrún H. Guðmundsdóttir (Aðrir stovnar)
Tlf.: 340528
E-mail: heidrung@landsbokasavnid.fo


text:
Ruskinnsavningin
Øll skulu brúka skipanina hjá kommununi fyri at fáa heintað húsarhaldsburturkast. Hetta er galdandi fyri bæði privathúski, fyritøkur og stovnar.
Fyri at fáa ruskposar skulu húski vera skrásett í kommunala fólkayvirlitinum. Er títt húski ikki skrásett, kanst tú skráseta húskið í Snarskivuni.
Tú kanst eisini ringja til Snarskivuna á tel. 30 20 10 ella senda ein teldupost til torshavn@torshavn.fo.
Vilt tú vita, nær vit tøma ruskposan, kanst tú finna útav tí við at tøppa inn tín bústað og títt húsanummar í leititeigin niðanfyri ella finna títt øki á kortinum niðanfyri og trýsta á tað.
Í apríl og oktober fáa øll húski í Tórshavnar kommunu eina rullu við 30 gráum ruskposum. Hvør rulla skal røkka til eitt hálvt ár. Húski við fimm fólkum ella fleiri fáa tvær rullur.
Gráa posan skalt tú brúka til burturkast, sum ikki er vandamikið, og sum ikki kann endurnýtast. Hetta er til dømis matleivdir, blæur, skitið papp og tílíkt. Posin verður heintaður hvørja viku.
Øll húski í kommununi fáa eitt ókeypis grønt ílat til papp og pappír. Grøna ílatið verður tømt sættu hvørja viku. Tú sært í kalendaranum niðanfyri, nær vit tøma títt ílat.
Tú skalt nýta grøna ílatið til reint pappír, sum kann endurnýtast. Blankar lýsingar, litrík vikubløð og rútabrævbjálvar, maisflykrupakkar og annað grátt papp kann endurnýtast. Lýsingabløð, sum eru pakkað inn í plastikk, skalt tú kortini taka úr plastikkinum, áðrenn tú koyrir tey í grøna ílatið.
Pappír og papp, sum hevur nortið við mat ella sápu, kann ikki endurnýtast. Hetta skalt tú tískil tveita burtur saman við vanliga burturkastinum. Her er talan um til dømis margarinpappír, papptallerkar, sápupakkar og tílíkt.
Fyrisitingin á Hjalla (Google Street View)
Saman við gráu posarullunum fær títt húski eisini tveir klárar posar til vandamikið burturkast. Tú kanst tú eisini nýta ein kláran plastposa, til dømis ein frystiposa. Vandamikið burturkast fevnir um lutir og evni sum battarí, lágorkuperur, blýggjleivdir, eiturevni, máling, olju, sýrur og lútir.
Minst til, at koyra battarí og perur í hvør sín posa.
Posin til vandamikla burturkastið er merktur "VANDAMIKIÐ BURTURKAST". Tá tú ynskir, at vit skulu heinta posan, skalt tú seta hann við síðuna av vanliga ruskposanum. So heinta vit hann saman við gráa posanum.
Tað er týdningarmikið at minnast til, at tú ikki mást koyra vandamikið burturkast í gráa posan. Verður vandamikla burturkastið blandað við vanliga burturkastið, kunnu fólk og náttúra fáa álvarsligan skaða.
Eisini kanst tú ókeypis lata endurnýtslunum í kommununi vandamikið burturkast. Fyri at verja tey, sum taka móti burturkastinum, skalt tú ansa eftir at merkja vandamikla burturkastið og lata íløt væl aftur, áðrenn tú letur burturkastið til burturbeiningar.
Vit heinta títt húsarhaldsburturkast eina ferð um vikuna. Tú kanst kanna, hvørjar dagar vit koma eftir tínum burturkasti við at skriva tín bústað og húsanummar í leititeigin niðanfyri.
Hevur tú tørv á fleiri ruskposum, ella er títt húski ikki skrásett í kommununi, kanst tú keypa serligar kommunalar ruskposar í handlunum. Hesir posarnir eru merktir »VINNUBURTURKAST« við bláari áskrift.
Bæði heintan og burturbeining av posunum er íroknað keypsprísinum fyri vinnuposarnar.
Avroð, slakt og fiskaslógv skalt tú lata inn í bingjuna »Lívrunnið«, sum tó bara stendur frammi eftir árstíð. Er hendan bingjan ikki frammi, skalt tú lata avroð og upptøku inn í bingjurnar »Restburturkast«.
Tú kanst tó grava fiskaslógv niður á egnari grund við teirri treyt, at hetta ikki er til ampa ella heilsuvanda fyri grannarnar og umhvørvið.
Vilt tú tryggja tær, at vit heinta tín ruskposa og grøna ílatið, skalt tú syrgja fyri, at hesi viðurskiftini eru í lagi á tínum bústaði:
- ruskposin skal standa í ruskílati
- rundan um ruskílatið skal vera ljóst og reint
- ruskílatið skal í mesta lagi standa 20 metrar frá alfaravegi
- alt burturkast skal vera í plastposa, áðrenn tú koyrir tað í gráa posan
- blæur, reinførisbind og tílíkt skalt tú koyra í afturlatnan plastposa
- hvassir lutir skulu ballast væl inn, soleiðis at ruskinnsavnararnir ikki fáa skaða
- tá 20 sentimetrar eru upp til posakjaftin, ella posin vigar 20 kilo, skalt tú ikki koyra meira í posan
- grøna ílatið skal vera lætt atkomuligt og standa við síðuna av vanliga ruskílatinum. Ílatið kann standa í garasju ella í kjallara, men í hesum føri mást tú seta ílatið útum, tá tað skal tømast. Ílatið kann festast, so tað ikki fýkur í vindinum


text:
Merkta grindin úr Vestmanna hevur seinastu tvær vikurnar ligið suður av Føroyabanka. Fyri tað mesta hevur hon ferðast á Wyville Thomsonrygginum, og eisini í sunnara kanti av Bankarennuni. Sostatt er grindin enn tætt við Føroyar, nú komið er út á hávetur.
Merkta grindin úr Bø liggur enn suðuri á 48 breiddarstigum, 270 fjórðingar vestan fyri Flemish Kap. Grindin hevur seinastu tríggjar vikurnar mest sum ferðast aftur á aftur økir, har hon hevur verið áður. Samband hevur nú verið við hesa grindina í hálvt ár.
Bjarni Mikkelsen ( This e-mail address is being protected from spambots. You need JavaScript enabled to view it. ), tlf. 278588


text:
Føroysk grøn orka heldur enn innflutt svørt orka
13. apríl 2017
Føroyingar kunnu gerast munandi ríkari við at framleiða nógv meira grøna orku úr egnum orkuríkidømi og soleiðis varðveita pengarnar í landinum, heldur enn, at teira fara til útlendskar oljuframleiðarar
Føroyingar kunnu gerast munandi ríkari við at leggja á annan bógv við at framleiða nógv meira grøna orku úr egnum tilfeingi, heldur enn at innflyta fossila orku úr útlandinum. Harvið kunnu vit eisini varðveita pengarnar í landinum, heldur enn, at teir fara til útlendskar oljuframleiðarar.
Hetta hevði givið okkum føroyingum bæði ríkidømi, nýggj størv og samstundis gjørt okkum óheft av innflutninginum av olju.
Á orkuráðstevnuni hjá Sambandsflokkinum tann 7. apríl, vístu orkuserfrøðingarnir Peter Jørgensen og Vilhjálmur Nielsen, á møguleikarnar í Føroyum at útbyggja grønu orkuna við egnum orkukeldum, heldur enn at innflyta svarta fossila orku úr útlandinum.
Peter Jørgensen vísti greitt á, at av tí at vit í Føroyum hava møguleikar at framleiða orku bæði úr vindi og vatni, so kunnu vit goyma orkuna í vatnbyrgingum sum Pumped- Storage. Henda møguleika hava tey ikki í Danmark, tí har mugu tey senda orkuna til Norra, har henda verður goymd í vatnbyrgingum.
Sostatt eru umstøðurnar at framleiða grøna orku frálíka góðar og munandi betri enn í flestu øðrum londum. Tí eiga vit sum skjótast at seta meira ferð á útbyggingar av grønari orku, seta fleiri vindmyllir upp og byggja Pumped-Storage.
Talan er um sera stórar íløgur, sum standa fyri framman. Fyri, at hetta skal gerast veruleiki, verður neyðugt at lata vinnuligar privatar aktørar sleppa framat, eins og gjørt er í øllum londum í Europa - hetta var greiða niðurstøðan frá orkuserfrøðingunum.
Sí fleiri myndir á Facebook-vegginum hjá Sambandsflokkinum: Facebook - Sambandsflokkurin
Les meira: Sera væl eydnað ráðstevna um grøna orku
RN
Aftur


text:
Tjaldbilar (autocamparar), ið upprunaliga eru verksmiðjuframleiddir sum tjaldbilar, eru undantiknir virðisavgjaldi.
Uppbygdir tjaldbilar, ið upprunaliga ikki eru verksmiðjuframleiddir sum tjaldbilar, skulu lúka hesar treytir fyri at verða undantiknir virðisavgjaldi:
- eginvektin skal vera oman fyri 2.500 kg,
- hæddin í tjaldkabinuni skal vera í minsta lagi 170 cm,
- innrættaður sum tjaldbilur, við fast uppsettum køki,
- møguleika at reiða upp til í minsta lagi 4 verulig sovipláss,
- tað skal ikki vera neyðugt, at taka burtur ella flyta bilsetur fyri at nýta køkin.
Dømi:


text:
Virðislønir Landsins fyri 2012 vóru handaða 15. januar í í Spaniastovu í Klaksvík.
Tóroddur Poulsen, yrkjari og listamaður, fekk Mentanarvirðisløn Landsins 2012. Í yrkingum hansara síggja vit ein á føroyskum áður ósæddan hug og evni at geva kendum orðum nýggjar vendingar og samansetingar. Tóroddur er undangongumaður at skriva postmodernistiskar tekstir á føroyskum, og hann er virkin listamaður. Higartil eru 23 yrkingasøvn hjá honum givin út umframt prosaverk, myndlist og tónleikur. Mentanarvirðisløn Landsins er 150.000
Heiðursgávu Landsins 2012 fekk Marianne Clausen, tónleikafrøðingur. Marianne Clausen hevur gjøgnum mong ár gjørt granskingararbeiði í føroyskum siðbundnum tónleiki. Seinastu útgávur hennara eru niðurskriving av upptøkum av kingosangi, kvæðum, vísum og skjaldrum. Umframt týdningarmikla arbeiðið við siðbundna tónleikinum, hevur Marianne gjørt munagott arbeiði við at niðurskriva løgini eftir Regin Dahl. Heiðursgáva Landsins er 75.000 krónur.
Virðislønin til ungt listafólk varð í ár latin Silju Strøm, listakvinnu, fyri serliga góðu evnini innan myndlist. Í myndum sínum skapar Silja Strøm ein ævintýrkendan heim, har djór og menniskju koma saman í smáum dreymakendum søgum um tilveruna. Sterkur persónligur framburður og stórur tøkniligur kunnleiki eyðkenna listina hjá Silju Strøm. Virðislønin er 50.000
Sømdargávur landsins fingu Guðrið Poulsen, yrkislistakvinna, Ebba Hentze, rithøvundur og týðari, og Hanus G. Johansen vísusangari og tónasmiður. Sømdargáva Landsins er ein lívslong heiðursgáva á 20.000 kr. um árið.
Guðrið Poulsen hevur verið ótroyttilig í arbeiðinum at fáa tað at bera til at liva sum yrkislistafólk í Føroyum. Virksemi hennara er víðfevnt og fevnir eisini um undirvísing, so hennara kunnleiki til leirlist kemur øðrum leik- og listafólkum til góða.
Ebba Hentze hevur virkað sum rithøvundur og týðari í eitt langt lív. Hon hevur týtt eitt ótal av bókum, stuttsøgum og greinum til føroyskt og úr føroyskum, og hevur á tann hátt breitt út kunnleikan til føroyskar bókmentir uttanlands.
Hanus G. Johansen rakar við sínum tulkingum av yrkingum hjá eitt nú skaldinum Poul F. Joensen beint inn í føroysku fólkasálina. Hann er framúr vísutulkari, viðurkendur og høgt í metum langt út um landoddarnar.
Kelda: MMR


text:
7116.15 - Grundskeið í føroyskum, lærarar
Skeiðsnummar
7116.15
Heiti
Grundskeið í føroyskum, lærarar
ECTS
10
Fortreytir
Tann lesandi er innskrivaður á Námsvísindadeildini
Endamál
Málið við skeiðinum er býtt í fýra: 1. Samleiki: tann lesandi skal fáa innlit í føroysklærugreinina sum samleikalærugrein, tann samleikamenning, sum liggur í, at tú við kjarnuførleikunum í føroysklærugreinini og føroyskum sum undirvísingarmáli og amboð í øllum lærugreinum fær sett orð á teg sjálva/n sum einstakling, sum part av sosialum felagsskapi, føroying og altjóðaborgara 2. Mentan: tann lesandi skal ogna sær kunnleika um, at mentanin er við til at skapa einstaklingin sum persón í sosialum felagsskapi 3. Vitan: tann lesandi gerst tilvitaður um, at lesi-, skrivi- og samskiftishegnið í føroyskum er grundarlag undir allari vitanartilognan 4. Samskifti: tann lesandi skal munnliga og skrivliga kunna samskifta fakliga, í læringarstøðum og sum einstaklingur í øllum samskiftisstøðum
Innihald
Skeiðið skal geva tí lesandi innlit í søguna hjá føroysklærugreinini og føroyska málinum sum heild. Tann lesandi skal læra at skriva tekst, har hann bæði er tilvitaður um tekstaslag, staklutir í teksti og móttakara. Somuleiðis skal hann/hon læra at bera tekst fram munnliga og verður tilvitað/ur, hvat skapar ta góðu samrøðuna og ta góðu frásøguna. Skeiðið skal eisini leggja grundarlag undir akademiskari skriving.
Læru- og undirvísingarhættir
Skift verður millum fyrilestrarlíknandi dialogiska frálæru, skrivligar venjingar, bæði í bólki og einsæris og studentaframløgur.
Læruúrtøka
Tann lesandi skal verða førur fyri at orðseta tey amboð og teir førleikar, sum næmingar skulu ogna sær í føroyskum sum amboðslærugrein og samskiftismiðil í fólkaskúlanum. Tann lesandi skal verða førur fyri, bæði skrivliga og munnliga at samskifta í øllum sjangrum og gerast tilvitaður um, hvat listfrøði, mál og mentan hava fyri samleikamenning einstaklingsins.
Próvtøkuháttur
Skeiðið endar við skrivligari próvtøku, 5 tímar, í tilfarinum, ið er nýtt og uppgivið á bókmentalistanum. Tann lesandi vísir sín ástøðiliga kunnleika innan ymisku fakøkini, ið skeiðið hevur fevnt um. Ásetti próvdagurin er mánadagur, 30. oktober, kl 09-14. Próvdømingin er innanhýsis, og póvtal verður givið. Ein ávegis roynd verður í rættskriving og teknseting.
Próvdøming
Innanhýsis
Próvtalsstigi
7-talsstigin
Lestrarlisti
Lesandi fáa lestrarlistan, tá ið skeiðið byrjar.
Ábyrgd
Lydia Didriksen


text:
Lesiringar
Býarbókasavnið hevur í mong ár skipað fyri lesiringakvøldum, har fólk hava høvi at hittast eina ferð um mánaðin fyri at tosa um eina ávísa bók, sum øll hava lisið.
Tað er ókeypis at luttaka í lesibólki. Bókasavnið leggur høli til og útvegar bøkurnar, ið lisnar verða.
Fyrsti fundur henda veturin er á Býarbókasavninum mánakvøldið 6. september 2021 kl. 18.30
Síðani hittast vit fyrsta mánakvøld í hvørjum mánaði kl. 18.30-20
Skráin vetrarhálvuna 2021/22:
- 6. september
- 4. oktober
- 1. november
- 6. desember
- 3. januar
- 7. februar
- 7. mars
- 4. apríl
Vit fáa okkum ein drekkamunn og tosa um bøkurnar, vit hava lisið.
Øll eru vælkomin – roynd sum óroynd :)
Fá meir at vita við at skriva til Vígdis Bjarnadóttir ella ring 302020.


text:
Allar umsóknir um stuðul frá P/F Poul Michelsen skulu vera skrivligar og sendar okkum – antin við brævi ella umvegis teldupost.
Í umsóknini skal greitt koma fram, hvat endamálið er við tiltakinum, hvat stuðulin skal nýtast til og nær hann skal brúkast.
P/F Poul Michelsen hevur avsett eina ávísa upphædd til stuðul og lýsingar. Innkomnar umsóknir verða viðgjørdar umleið 14. hvønn dag.
Allar umsóknir um stuðul, skulu vera okkum í hendi minst ein mánaða áðrenn stuðulin skal brúkast.
Umsóknir til tiltøk, ið liggja minni enn ein mánað frá umsóknardegnum, verða ikki viðgjørdar.
Umsóknir, ið vera sendar til aðrar teldupost búðstaðir, enn nevndu niðanfyri, vera ikki svaraðar
Umsóknir um stuðul skulu sendast til:
P/F Poul Michelsen, Hoyvíksvegur 74, Postmoga 200, 110-Tórshavn
Ella sum teldupost til:


text:
Niðurlendsku Antillurnar
Niðurlendsku Antillurnar ella Niðurlendsku Antilloyggjar (niðurlendskt: Nederlandse Antillen, papiamento: Antia Hulandes) var heitið á einum bólki av 6 meiri og minni smáum oyggjum í Karibiska Havinum, sum allar eru partur av Smáu Antilloyggjum.
Bólkurin varð myndaður av sunnuaru ABC-oyggjunum (Windward Islands) og norðaru SSS-oyggjunum Sint Maarten, Sint Eustatius og Saba (Leeward Islands).
Samanlagt vóru oyggjarnar millum 1954 og 2010 eitt av teim stakríkjunum ið myndaðu um hetta mundið Kongsríki Niðurlond. Land binnen het Koninkrijk er niðurlendska heitið fyri stakríki av hesum slagi. Í 1986 varð Aruba tó frábýtt. Oyggin gjørdist til eitt stakríki innan kongsríki og í 2010 fylgdu Curaçao og Sint Maarten við.[1]
Síðan 2010 eru tær seks oyggjarnar býttar sundur í tríggjar kommunur við serstøðu, t.e. Bonaire, Sint Eustatius og Saba, og í trý stakríki t.e. Aruba, Curaçao og Sint Maarten.
Tær tríggjar kommunur við serstøðu (bijzondere gemeenten á niðurlendskum) eru nú ein partur av stakríkinum Niðurlond. Hesar oyggjarnar, Bonaire, Sint Eustatius og Saba, kallast eisini BES-oyggjarnar ella Karibisku Niðurlond.
Í dag er Kongsríki Niðurlond myndað av fýra stakríkinum: 3 stakríki í Karibia og stakríki Niðurlond sum er samansett av 12 landslutum í Evropa og teimum trimum kommununum við serstøðu í Karibia.[2]
Sí eisini[rætta | rætta wikitekst]
Keldur[rætta | rætta wikitekst]
- ↑ Nieuw bestuur voormalige Nederlandse Antillen, rijksoverheid.nl
- ↑ "Caribisch deel van het Koninkrijk Onderwerp Rijksoverheid.nl". 2013-07-03. Talgilda eintakið, gjørt eftir tí talgilda frumeintakinum , varð goymt í skjalasavni á netinum tann 2013-07-03. http://archive.today/VfaCE.


text:
Hvønn skulu vit fara til?
”Frá teirri tíð fóru mangir av lærusveinum hansara burtur frá honum og ferðaðust ikki longur um við honum. Jesus segði tá við teir tólv: «Vilja tit eisini fara burtur?» Símun Pætur svaraði honum: «Harri, hvønn skulu vit fara til? Tú hevur orð hins æviga lívs;...” Jóhannes evangeliið kapittul 6.
Í miðlunum hoyra vit um gallupkanningar, meiningsmátingar, statistikkir o. a. sum siga frá framgongd og afturgongd, um størri og minni undirtøku á ymiskum økjum. Menniskju eru von at byggja røttu úrslitini á tað, sum kanningarnar vísa; tað, ið tey flestu meina er tað rætta. Soleiðis er nú einaferð fatanin.
Kirkjan sleppur heldur ikki undan slíkum kanningum. Tá ið talan er um kirkjuligar statistikkir, verða menniskju eisini áhugað, hvussu mong nú ganga í kirkju og hvussu mong ikki gera tað. Nøkur kenna Guðs ríki bara frá kanningum, sum bløð og loftmiðlar vita at siga frá. Eisini fólk, sum koma í Guðs hús byggja á kanningar, og so fáa tey lættliga ta fatan, at sannleikin í kristindóminum er treytaður av uppmøting. Tað var maðurin sum segði, at gull er ektað eftir nøgdini, altso, tess størri rúgvan er, tess meira ektað er gullið.
Ein gamal biskuppur tók einaferð til: Tað er betri við einum fámentum kirkjuliðið við einum sonnum boðskapi, enn einum fjølmiklum kirkjuliði við rongum boðskapi.
Mong viðhaldsfólk, fáar eftirfylgjarar
”Mangir av Jesu lærusveinum fóru tá burtur frá honum og ferðaðust ikki longur við honum.” Jesus upplivdi eisini, at tilgongdin til hansara var fallandi. Hann hevði sanniliga eisini havt stóra undirtøku, tá ið hann gjørdi undur og tekin; tá var hann heiðraður og tey vildu gera hann til kong. Men hann upplivdi eisini, at menniskju steðgaðu upp ella vendu honum bakið. Ein orsøk var, at hann segði okkurt, ið teimum ikki hóvaði: ”Eta tit ikki hold menniskjusonarins og drekka blóð hansara, hava tit ikki lív í tykkum!” Mangir sum tá hoyrdu hann, søgdu: ”Hatta er hørð tala, hvør orkar at líða á hann?” Og tess nærri teir komu Jerúsalem og krossinum, tess størri gjørdist fráfallið, inn til tað at enda æt: Hann á krossinum aleina.
Kvantitetur og kvalitetur
Menniskjan leggur seg eftir kvantiteti og ikki kvaliteti. Men Guðs kirkja livir nú ikki av statistikkum, men av Guðs orði, og ikki Kristus, men Antikrist er eyðkenni við tølum.
Norska skaldið Arne Garborg skrivar í verki sínum: Den burtkomne Faderen, um eina konfirmatión. Prestur gongur millum sínar konfirmantar og yvirhoyrir teir. Men hetta er ikki ein vanliga konfirmatión. Talan er um hin Ónda, sum yvirhoyrir sínar konfirmantar. So er tað, hann spyr: ”Hvat er hitt størsta boðið í lógini?” Har er beinanvegin ein fingur uppi, og svarið er: ”Tú skal vera sum øll hini!”
Í dag er rødd meirilutans vorðin rødd Guðs.
Teir steðgaðu upp
Fráfallið kemur ikki altíð av hørðum uppgerðum. Tað stendur bara: ”Teir ferðaðust ikki longur um við honum.” Teir løgdu ikki hond á hann, fyri síðan at renna sín veg; nei, teir steðgaðu upp á vegnum, teir stóðu bara eftir, meðan hann helt leiðina fram, tí tá sluppu teir frá at hoyra hansara nærgangandi talu. Men hóast talið var fallandi, so fór Jesus ikki í samráðingar við teir um, hvørjar treytir teir settu fyri at fylgja sær eftir.
Tá ið Jesus spurdi teir tólv: Vilja tit eisini fara burtur? svaraði Pætur aftur við einum mótspurningi: ”Harri, hvønn skulu vit fara til?” Tað svarið sigur meira enn hástemt orð. Har hoyrist á hvønn trúgvin og álitið er sett. Tá ið tilgongdin minkar og populariteturin fellur, er Jesus kortini tann, sum hevur uppiborðið fult álit. Pætur segði: ”Tú hevur orð hins æviga lívs, og vit trúgva og vit vita at tú er hin heilagi Guðs.” Við stórari frímóð játtar hann trúnna á Kristus, á hann, sum hini ikki vildu ella orkaðu at hoyra.
Hvønn skulu vit fara til? Her er eingin at fara til, tí teir, ið vóru eru allir farnir, og teir, ið eru fara við, og teir, ið koma fara eisini allir, og ein dag eru vit eisini farin. Bara ein verður verandi alla tíð, hann, sum hevur orð hins æviga lívs.
Orð: John Myllhamar.


text:
Fleiri og fleiri súkkla til arbeiðis
Tað gerst alsamt meira og meira vanligt, at fólk súkkla til og frá arbeiði í Havn. Henda morgunin í september stóðu ikki minni enn sjey súkklur hjá starvsfólkum uttanfyri skrivstovuna hjá Landsverk á Tinghúsvegnum.
Hóast langt er á mál, til at Havnin kann kalla seg ein súkklubý, so eru tað tó fleiri og fleiri, sum velja henda flutningsháttin at koma til arbeiðis. Tað er í hvussu so er ein nógv skjótari háttur at koma ígjøgnum nógvu ferðsluna um morgnar, heldur enn í bili, um tú t.d. býr í Hoyvík og arbeiðir í miðbýnum. Nógvar sniðgøtur eru, ið eru bæði tryggar og hugnaligar at súkkla eftir. Hóast at tað eisini stundum er neyðugt at fara út ímillum allar bilarnar, og at hetta stundum kennist ótryggt, so er súkkling ein frálíkur háttur at ferðast uppá.


text:
Ikki er hann størri enn so – Heðin Mortensen, borgarstjóri í Havn – enn at hann á sjálvum 150 ára føðingardegnum hjá Tórshavnar kommunu nýtir høvi til at senda fjølmiðlunum eitt útspillandi lesarabræv um meg sum kommunalpolitikara. Hetta tí, at eg, sum fyrrverandi forkvinna í teknisku nevnd, av røttum havi tikið mær medæru av, at brúgvin um Sandá endiliga er komin.
Eg dittaði mær herfyri at skriva hesi orðini alment: “So verður hon tikin í nýtslu, okkara prýðiliga brúgv um Sandá. Eitt arbeiði, ið eg sum forkvinna í teknisku nevnd var við at seta í gongd fyri fýra árum síðani, er nú komið á mál. Argjafólk og onnur, sum hava ørindi á Argjum ella á Glyvursnesi, kunnu gleða seg til leygardagin 28. mai klokkan 16, tí tá verður prýðiliga brúgvin tikin alment í nýtslu. Og tað verður hvørki meira ella minni enn við hornblástri, røðum, kaffi og køkum. So møtið fjølment til stóru løtuna”
Tað er við bæði lygnum og tramansskapi, at Heðin Mortensen, borgarstjóri, síðani leggur eftir mær í lesarabrævi fyri einari viku síðan, undir yvirskriftini: “Flogið hægri enn veingirnir bera”. Hetta er jú stílur hansara. Ein sera ódámligur stílur, ið vit øll, sum virka á Vaglinum kenna alt ov væl.
Milliónirnar rulla uttan heimild
Borgarstjórin kastar mær fyri at hava høvuðsábyrgdina av, at Glyvursvegurin gjørdist nógv dýrari, enn upprunaliga ætlað. Hví hesin vegurin gjørdist dýrari enn ætlað, er væl og virðiliga útgreinað í drúgvari frágreiðing frá óheftum løgfrøðingum, har tað verður víst á, at orsøkirnar vóru fleiri; millum annað undirlendið, sprunga í berginum v.m.
Borgarstjórin, við evstu leiðsluábyrgd á Vaglinum, og við hægstu fyrisitingarligu ábyrgdini, læt nevniliga bara standa til, meðan milliónaupphæddir streymaðu úr kommunukassanum uttan játtan og uttan heimild. Ístaðin fyri at vísa seg sum ein rættan borgarstjóra við evstu ábyrgd, og at megna at taka málið á sín egna kappa, fór hann hinvegin við báli og brandi eftir einum nærlagdum og álítandi málsviðgera til tess at “avreiða Svartaper” har, og ein ávaringar- og uppsagnartilgongd varð sett í verk mótvegis viðkomandi. Tíbetur kom fakfelagið hjá viðkomandi upp í leikin og gjørdi allar skuldsetingar hjá borgarstjóranum til skammar. Men enn tann dag í dag er eingin formlig umbering givin viðkomandi; tí at biðja um umbering ella taka í egnan barm, er ein býur í Kina hjá Heðini Mortensen.
Markleysa sjálvsøkni borgarstjórans
Ósmæðin hevur borgarstjórin hongt sítt egna navn runt í allar bygningar, sum gjørdir eru síðstu árini. Hesin glantrileikur er óhoyrdur í søgu kommunurnar.
Men søgu leggur borgarstjórin í aðrar mátar minni í, tí hann forkom t.d. skjalagoymsluni hjá gomlu Argja kommunu, sum varð koyrd í ruskposar og beind á Brennistøðina, har hon fór upp í royk. Hetta varð gjørt, hóast fleiri starvsfólk talaðu at, men har var einki at gera. Tað skuldi ganga skjótt fyri seg, tí borgarstjórin hevði tørv á nøkrum fermetrum í kjallaranum á Vaglinum, har skjalagoymslan annars var. Og so kann hann annars syngja sangin “Latið ei søguna doyggja”, sum hann sjálvur hevur forkomið fyri Argir.
Misnýtir kommunala heimasíðu til egnan fyrimun
Og so aftur til lortabyttuna oman yvir undirritaðu frá tí forsmádda og markleyst sjálvselskandi borgarstjóranum í høvuðsstaðnum; og tey fáu óseku orðini, eg skrivaði, og um, hvar hundurin hjá Heðini Mortensen veruliga liggur grivin.
Hann veit væl og virðiliga, at brúgvin um Sandá var eitt av mínum hjartamálum. Sum forkvinna í teknisku nevnd og bygginevndarlimur í nógv ár arbeiddi eg av eldhuga við hesi stóru og spennandi verkætlan. Eg havi fleiri ferðir skrivað alment um arbeiðsgongdina og lýst út í æsir, hvat vit royndu at raðfesta við brúnni um Sandá. At leiðin har rúmar náttúruvøkur øki, og at hetta skuldi virðast. At brúgvin skuldi hava minst møguligt árin á nærumhvørvið, og at hon somuleiðis skuldi vera eitt byggilistarligt valaverk og ein prýðiligur varði til okkara eftirkomarar.
Tann 31. august 2012 vórðu tilboðsgevarar og ráðgevarar teirra bodnir til ein felags fund við umboð fyri bygginevnd og umsiting til at gjøgnumganga útboðstilfarið og at seta umsitingini spurningar um komandi brúnna um Sandá. Henda dag var borgarstjórin við fylgi tó staddur uttanlands. Eg helt, at nú hendi nakað ítøkilig við brúnni, sum annars hevði verið ávegis í nógv, nógv ár, so at hetta vóru góð tíðindi at fáa á heimasíðuna hjá kommununi. Men hetta var váði gjørt móti sjálvsøkna borgarstjóranum, tí hann lovar sjáldan nøkrum øðrum framat, enn sær sjálvum.
Hesi heimasíðutíðindini í 2012 um brúnna um Sandá høvdu mynd av mær við borðendan saman við umboðum fyri tær stóru byggifyritøkurnar, sum fóru at bjóða upp á arbeiðið, og røða mín varð endurgivin. Hesin tíðindastubbin skapti mikla øsing hjá borgarstjóranum, sum var staddur uttanlands. Ja, hann fór fullkomiliga í svart, hann lá og ýldi í telefonini og hartaði nøkur dugnalig embætisfólk, sum ikki vistu betur enn, at tey høvdu gjørt nakað gott og borið borgarunum eina góða søgu.
Men tað, at eg var ein partur av tíðindunum og við á myndini, nívdi eftir øllum at døma øgiliga hart hjá borgarstjóranum. Og nú fýra ár eftir tilburðin í 2012, nívir hetta hann framvegis so hart, at hann á sjálvum 150 ára føðingardegnum hjá kommununi ger eitt so ódámligt og persónligt álop á meg, at tað talar fyri seg, hvør persónur hann í veruleikanum er. So mikið fyri hansara demokratiska sinnalag. Heðin Mortensen líkist meira og meira einum einaræðisharra, ið tíverri er sloppin at sita alt ov leingi og enntá ætlar sær fýra ár afturat, so hann tá hevur sitið í 16 ár.
Tað er runnið upp fyri alt fleiri, hvør persónur veruliga goymir seg handan dámliga snýðið og hvítu flippurnar og gull mansjettknapparnar hjá borgarstjóranum. Putinslótirnar gerast alt grefligari og grefligari. Borgarstjórin hevur enntá brúkt heimasíðuna hjá kommununi politiskt og hevur skrivað niðrandi um aðrar býráðslimir á eini heimasíða, sum er fíggjað og goldin við skattakrónum.
Tveitt úr bygginevndini í hevnisøku
Tað var í 2014, nakað eftir at býráðið einmælt hevði samtykt at gera ein arbeiðstøkusáttmála við lægsta tilboðsgevaran um brúnna um Sandá, at borgarstjórin revsaði undirritaðu við at tveita meg úr bygginevndini fyri brúnna. Hann fabrikeraði sjálvandi onkra forkláring til høvið, men veruliga orsøkin var hon, at eg hevði funnist at ymiskum fíggjarviðurskiftum hjá borgarstjóranum. Millum annað vísti eg á, at hann hevði dult fyri býráðnum um ein meirkostnað á 7 milliónir krónur til Tórsvøll.
Lokorð
Tað man undra nógv, at borgarstjórin gongur í so smáum skóm. Og satt at siga er tað lítið hugaligt hjá mær at skriva hesar reglur, tí eg hevði ætlað bara at vent tað dula oyra til enn eitt óreint álop á mín persón frá Heðin Mortensen, borgarstjóra. Men eftir nógvar áheitanir um framferðarháttin hjá borgarstjóranum ímóti mær, og tann høga prísin, eg havi goldið fyri at tala at, tá tørvur er á at gera tað, noyðir hetta meg til at vísa hansara lygnum aftur.
Um borgarstjórin hevur skotið valstríðið í gongd við at oysa hesa lortabyttuna omanyvir meg, er ikki nógv gott í væntu. Men ómegdin í hansara hatska álopi man ivaleyst botna í vantandi politskum vilja og klárskygni. Eg ætli mær ikki at luttaka í einum innantómum eljustríði við Heðin Mortensen, borgarstjóra. Heldur fari eg at brúka mína orku til at gera tað enn betur at búgva í Tórshavnar kommunu.
Eg fari til seinast at nýta høvið at ynskja øllum borgarum í Tórshavnar kommunu tillukku við 150 ára føðingardegnum, tillukku við trappuni í Vágsbotni og tillukku við prýðiligu brúnni um Sandá, sum eg eri bæði glað og errin av at hava verið við til at gjørt til veruleika.
Marin Katrina Frýdal, býráðslimir
Tjóðveldi


text:
Pettson gamli ilskast um, at Findus vekur hann hvønn morgun klokkan fýra. Findus ger morgunfimleik og hoppar í songini, men Pettson vil sleppa at sova, til hann vaknar. Loysnin er, at Findus fær síni egnu lítlu hús, og tað halda báðir vera frálíkt í fyrstuni ...
Hetta er eins og allar hinar bøkurnar um Pettson gamla og frensin Findus ein innilig og stuttlig søga, merkt av tolsemi, góðvilja - og eini ótrúligari listarligari orku og hugflogi. Tú kanst sita leingi og granska hvørja opnu og alsamt at finna nýggjar smálutir og søgur í søguni.
Aftur


text:
Fyrr í vikuni skrivaðu vit um samstarv við Miðnám á Kambsdali, har næmingar á serbreytini fáa møguleika at venja í skúlatíðini.
Nú eru fyrstu næmingarnir klárir at byrja uppá venjingarnar.
Eisini var onkur ið vísti tiltakinum áhuga á kunningarfundinum í gjár, so væntandi legst til eftir vetrarfrítíðina hjá skúlanum.
Spennandi verður at fylgja við hesum ungu, og kanska onkur teirra fer at royna seg í kapping um ikki so langa tíð.
Tað verður Heðin L. Olsen ið fer at taka sær av venjingunum.
Fyrr í vikuni skrivaðu vit um samstarv við Miðnám á Kambsdali, har næmingar á serbreytini fáa møguleika at venja í skúlatíðini.


text:
Ein máti at loysa íbúðartrupulleikan er, at fleiri taka seg saman um eina størri íbúð.
Tit kunnu antin fara saman fleiri um at keypa eina størri ogn, sum tit gera til felagsbústað, ella ein kann leita eftir verandi búfelagsskapum og søkja um pláss.
Tann einfaldasta skjótasta, er at leita eftir bólkum á Facebook undir antin »bofællesskaber« ella »kollektiver«.
Yvirskipað kunning er eisini tøk her:
Samband
Strandgade 91, 4.
1401 København K
Tlf. 33 23 99 80
T-postur: radgevingin@radgevingin.dk
Sikker mail
Upplatingartíðir
Mánadag 11:30 - 15:30
Týsdag 11:30 - 15.30
Mikudag 13:00 - 17:00
Hósdag 11:30 - 15:30
Persónlig viðtala eftir avtalu
Ráðgevingin á Facebook
2 døgum síðani
2 vikum síðani
3 vikum síðani
4 vikum síðani


text:
Luux steingir fyri í ár
Nýggju tilmælini noyða Luux at stonga restina av árinum
Luux letur ikki upp aftur í ár. Hesum boðar dansistaðið frá á Facebook í kvøld.
- Eftir tíðindafundin mánadagin og nýggi tilmælini um ikki at hava opið eftir klokkan 22, velja vit at lata dyrnar aftur fyri í ár. Hetta er ein svár tíð hjá náttarlívinum, men vit vóna at tað skjótt broytist, sigur Luux í stuttu boðunum á Facebook.
Roknast kann við at onnur dansistøð, sum vanliga bara hava opið seint á kvøldið og um náttina eisini lata aftur fyribils. Hetta er eisini tað, sum landsstýrið leggur upp til við nýggju tilmælunum eins og tað bleiv gjørt í vár.
Tað var mánadagin at Bárður á Steig Nielsen, løgmaður, kunngjørdi, at matstovur og skeinkistøð skuldu lata aftur klokkan 22. Hetta fyri at forða smittuspjaðing í samfelagnum, nú nógvir útisetar koma til Føroya at halda jól.
Landið letur fíggjarliga hjálp við hjálparpakka trý, sum matstovur og skeinkistøð eru fevnd av.


text:
Avgjørt tann besti detailing mikrofibur klúturin, uttan kant til prísin!
Klúturin er samansettur av 420 gsm hágóðsku mikrofibrum, sum serfrøðingarnir, ið klárgerða bilar eisini nýta. Klúturin er væl egnaður til bil eigarar, ið vilja halda bilin flottan og sleppa frá skøvum undir vasking, polering ella forsegling.
Klúturin kan nýtast til:
- Vatnleyst vask
- Turking av Quick Detailara, Voks, Polerimiddel, Forseglara og mangt annað
- Buffing og polering av krom og øðrum skínandi metallum
- Polering av felgum og gáttum
- Vask ímillum hurðar
- Ja, stórt sæð alt sum man hevur brúk fyri
- Sum heild ein góður klútur, ið klárar tað mesta
Vøru frágreiðing:
- Klúturin hevur tvær ymiskar síður
- Síða 1 – Stuttar mikrofibrar, sum eru tæt vevdir sum ger hesa síðuna góða til at takað yvirskot av detail vørum burtur. Og tí nýta vit ofta hesa síðuna fyrst
- Síða 2 – Longri mikrofibrar, sum eru góðir til at takað leysar partiklar og buffing av yvirfladum. Hendan síðan er tí sera góð at nýta eftir ein hevur turkað við síðu 1
- Klúturin hevur ongan merkiseðil og skøvar tí ikki yvirfladurnar
- Sera haldgóður og klárar yvir 100 vøsk við rættari nýtslu
Vøru lýsing:
- Stødd: 41 cm x 41 cm
- Blanding: 70% Polyester / 30% Polyamide
- Vekt: 420 GSM (Grams per Square Meter)
- Kantur: Ultrasonic Cut Edge
- Tilfar: 100% Split Microfiber
Vaski vegleiðing:
Klúturin kan vaskast í vaskimaskini við mildum flótandi vaskievni (uttan farvu, lugt, bleikingarevni og bloytievni). Hang klútin upp at turka ella koyr hann í turkitrumluna við lægsta hita. Vit hava nú eisini "RAGS TO RICHES", ið er serætlað til mikrofibur vask.
Klúturin má ikki strúkast. Ei heldur skal man nýtað bloytievni tí tað setur seg í mikrofiburini og minkar um virkni á klútinum. Av somu grund skal hann ikki vaskast saman við bummull og øðrum tilfarið ið kan geva dust frá sær.
Vaska altíð nýggjar mikrofiburklútar áðren fyrstu nýtslu. Ansa eisini eftir at teir ikki verða vaskaðir saman við ljósari klæðum, tá teir kunnu smitta av sum nýggjir.


text:
Yngri við árunum
Gransking vísir, at tað er ikki bert lívsstílur, men eisini lívsáskoðan sum, í ein ávísan mun, er við til at avgera, um tú fert at doyggja sum ein frísk 90-ára gomul ella sum ein sjúk 80-ára gomul. Til ber at seinka kyknunum - og harvið kroppinum - í at blíva gamal.
Fyrilesturhaldari: Bente Klarlund Pedersen, professari á Københavns Universitet, yvirlækni á Ríkissjúkrahúsinum og leiðari á Center for Aktiv Sundhed
Fyriskipari: Aarhus Universitet
Um fyrilestrarøðina
Í samstarvi við Aarhus Universitet verður skipað fyri fyrilestrum í Løkshøll. Fyrilestrarnir verða sendir beinleiðis úr Sø auditorierne í Aarhus. Einasti møguleiki at uppliva fyrilestrarnar er beinleiðis hjá góðkendum verti, eitt nú hjá okkum í Løkshøll / Bókasavninum við Løkin, og vanliga eru fleiri onnur støð í Føroyum við.
Talan er um náttúruvísindaligar og heilsufakligar fyrilestrar við høgum akademiskum støði; uppleggið er tó, at ein og hvør skal kunna fáa okkurt burturúr. Beinleiðis samband er við fyrilesturhaldaran, og møguleiki er at seta spurningar og fáa svar.
Ein steðgur er í tiltakinum, og tá bjóða vit ókeypis drekkamunn og okkurt undir tonnina.


text:
Vinnutíðindi
Gysarin hjá Eik í Ánunum
23. Sep 2021
Perlur: Við jøvnum millumbili hevur Oyggjatíðindi fylt byggiprosjektinum í Ánunum í Klaksvík, sum Eik Banki, fíggjar. Hetta skrivaði Oyggjatíðindi 6. mars 2009:
les meir
TÁ LÓGARBROTINI VERÐA GÓÐKEND
09. Sep 2021
PERLUR: Vit fara fríggjadagin at viðgera grovt lógarbrot, tá Runavíkar kommuna valdi at skrotta byggisamtyktina fyri F1 økið, sum var lagt út, sum grønt øki, og tískil friðað fyri allari bygging, og gjøgnumkoyrandi ferðslu. Lógarbrotið blástemplað, bæði av Innlendismálaráðnum og av umboðsmanninum.....Grein í Oyggjatíðindum 1. oktober 2004.
les meir
Býráðslimir tíma ikki á fund
08. Sep 2021
Perlur, sum Einglapressan ikki tordi: Borgarstjórin váttar fyribrigdið. Grein í Oyggjatíðindum, 12. september 2008.
les meir
Narko á fløsku
08. Sep 2021
Perlur: Seinnapartin mánadagin fær løgreglan í Havn handað 130 gram hasj, 8-9 gram av heroin, og nakað av hasj-fræ, ið varð funnið, sum vrakgóðs í Kvívík. Bjarni Dam fekk onga finningarløn...Oyggjatíðindi 17. desember 2008.
les meir
Tobbi tveitti Petur á dyr
08. Sep 2021
Perlur, sum Einglapressan ikki tordi: Tórbjørn Jacobsen, váttar, at hann tók aðra hondina í reyvuna á Petur Holm, og hina hondina í ryggin á stjóranum í Smyril Line, og stýrdi honum út úr hølinum hjá tingmonnum. Grein í Oyggjatíðindum, 14. november 2008.
les meir
Deyðsgongin: Drepandi inniluft á Landssjúkrahúsinum
07. Sep 2021
Perlur: Sparingar er orsøk til vánaliga ventilatión og útlufting í nýggja og gamla bygninginum á Landssjúkrahúsinum. Havnar Arbeiðskvinnufelag, sigur seg ikki kenna til málið. Arbeiðseftirlitið vil hava fleiri upplýsingar, men blaðið hevur funnið fram til álitis- og trygdarumboð, sum váttar, at klaga er send til leiðsluna, og at inniluftin hevur verið viðgjørd á trygdarfundi, har eisini sjúkrahússtjórin var til staðar. Oyggjatíðindi 9. apríl 2008.
les meir
Hasj og heroin skolaði inn við briminum
07. Sep 2021
Perlur: Bjarni Dam av Leynum, hevur tað, hann kann minnast, gingið í fjøruni og eygleitt hvat kemur uppá land av vrakgóðsi. Oyggjatíðindi 17. desember 2008.
les meir
Stakk knív í búkin á sær sjálvum
06. Sep 2021
Finn Arni Samuelsen, orkaði ikki meira. Hetta er enn ein lagna, sum Oyggjatíðindi hevur avdúkað, og sum Einglapressan hevur tagt.Grein í Oyggjatíðindum 17. juni 2009
les meir


text:
Umboðsmaðurin hevur verið á eftirlitsvitjan á Psykiatriska deplinum á Landssjúkrahúsinum.
Eftirlitsvitjanin fevndi fyrst og fremst um stongda partin av psykiatrisku viðgerðareindini P40, og dentur varð lagdur á at kanna, um krøvini um tvingsil í psykiatrilógini verða hildin.
Sjúklingarættindi og tvingsilsgerðabók
Við nýggju psykiatrilógini, sum varð sett í gildi 1. oktober 2009, vórðu krøvini til nýtslu av tvingsli innan psykiatriina herd og rættindini hjá sjúklingum undir tvingsli munandi styrkt.
Umboðsmaðurin staðfesti, at skipaðar mannagongdir eru fyri, nær og hvussu tvingsilsgerðabókin skal førast, og at atlit verða tikin til ymisku lógarkrøvini í samband við skráseting í tvingsilsgerðabókini.
Umboðsmaðurin hevði tó m.a. hesar viðmerkingar til skrásetingina í tvingsilsgerðabókini:
• Grundarlagið fyri frælsistøku var ikki í øllum førum eftirkannað til tíðina.
• Í fleiri førum vóru eftirkanningar av fastspentum sjúklingum ikki framdar 3 ferðir um samdøgrið, sum ásett er, ella býttar javnt yvir samdøgrið.
• Skrásetingin av nøvnum á teimum, sum viðvirka til eina tvingsilsfyriskipan, var ikki nøktandi.
Landssjúkrahúsið og Heilsu- og innlendismálaráðið hava boðað umboðsmanninum frá, at stig verða tikin til tess at tryggja, at ásetingarnar í psykiatrilógini verða hildnar.
Umboðsmaðurin vísti somuleiðis á, at í fleiri førum var ikki skrásett, um sjúklingurin hevði givið samtykki til viðgerðarætlanina, um viðgerðarætlan varð útflýggjað sjúklinginum, um kunnað samtykki varð givið, eins og dagføring av viðgerðarætlan ikki var skrásett.
Landssjúkrahúsið hevur boðað frá, at arbeitt verður við at betra um skjalfestingina av hesum viðurskiftum, og Heilsu- og innlendismálaráðið hevur boðað frá, at ráðið fylgir hesum arbeiði.
Heilivágsgoymsla
Undir eftirlitsvitjanini varð upplýst, at einki skipað eftirlit var við heilivágsgoymsluni á Psykiatriska deplinum, og at goymslan einans varð kannað, um illgruni var um óreglusemi. Hetta helt umboðsmaðurin als ikki vera nøktandi.
Landssjúkrahúsið hevur í sínum viðmerkingum til frágreiðingina hjá umboðsmanninum upplýst, at Landssjúkrahúsið hevur skrivligar mannagongdir og vegleiðingar um handfaring av heilivági, og metir, at nøktandi og skipað eftirlit er á ymisku deildunum.
Til hetta viðmerkir umboðsmaðurin, at somu viðmerkingar um vantandi eftirlit við heilivágsgoymslum framganga av frágreiðingini um dygdarmeting av Landssjúkrahúsinum frá februar 2017.
Heilsu- og innlendismálaráðið hevur boðað umboðsmanninum frá, at ráðið fer at taka spurningin um eftirlit við heilivágsgoymsluni upp við leiðsluna á Landssjúkrahúsinum.
Hølisviðurskifti v.m.
Eftir ætlan flytur psykiatriin í nýggj hølir í 2021. Umboðsmaðurin legði tískil ikki stóran dent á at kanna verandi hølisumstøður á Psykiatriska deplinum.
Umboðsmaðurin mælti tó til at bøta um baði- og vesiumstøðurnar, sum umboðsmaðurin als ikki helt vera nøktandi.
Landssjúkrahúsið hevur greitt umboðsmanninum frá, at Landssjúkrahúsið hevur ikki møguleika til slíka kostnaðarmikla umbygging, sum hetta krevur, og Heilsu- og innlendismálaráðið hevur víst á, at í 2021 hava sjúklingar einastovur við vesi og baði.
Umboðsmaðurin helt tað í nøkrum førum vera tørv á at gera ábøtur beinanvegin, umframt at bøtast kundi um onnur viðurskifti við smærri broytingum. Víst varð m.a. á, at tað lak um eitt vindeyga, at inngongdin til fysioterapiina var sjónliga forfallin, og at innrættingin av vitjanarrúmi og sjúklingastovum kravdi dagføring. Mælt varð harumframt til at kanna møguligar rýmingarleiðir í garðinum og at tryggja, at roykur frá roykirúminum ikki var til ampa fyri starvsfólk og sjúklingar.
Landssjúkrahúsið og Heilsu- og innlendismálaráðið hava boðað umboðsmanninum frá, at tað í tíðarbilinum frá eftirlitsvitjanini til nú eru gjørdar ábøtur á nærum øll nevndu viðurskifti, og at annað er í gongd.
Heilsubøtandi virksemi
Sjúklingur, sum umboðsmaðurin tosaði við undir eftirlitsvitjanini, gjørdi vart við, at tað ikki longur vóru somu møguleikar sum fyrr at stytta sær stundir við ymiskum frítíðarvirksemi. Umboðsmaðurin mælti Psykiatriska deplinum til at umhugsa at geva serliga sjúklingum, sum eru innlagdir í eitt longri tíðarskeið, og sum ikki eru so væl førir fyri at luttaka í virksemi uttan fyri Psykiatriska depilin, lættari atgongd til ymiskt virksemi at stytta sær stundir við.
Landssjúkrahúsið hevur boðað umboðsmanninum frá, at hetta verður tikið við í framtíðar tilrættaleggjan av deplinum.(LUM 16/00088)


text:
FAKFELAGSSAMSTARV: Tað er semja millum forfólkini fyri seks av teimum størru fakfeløgnunum í Føroyum, sum mynda Fakfelagssamstarvið, at samstarvið millum feløgini eigur at vera styrkt enn meira. Her verður serliga hugsað um at skipa seg í eitt meginfelag, ið skal virka sum eitt felags talurør fyri feløgini. Somuleiðis at eitt slíkt felag kann átaka sær uppgávur, sum viðkoma øllum feløgunum. Uppgávur, sum hvør sær kunnu vera ov stórar og kostnaðarmiklar hjá hvørjum einstøkum felagi at fara undir.
Føroyska fakfelagsrørslan er ov spjadd og arbeiðir ikki nóg tætt saman. Hetta var ein av niðurstøðunum á einum felags fundi hósdagin millum tey seks feløgini, ið fyri nøkrum árum síðani skipaðu seg í sonevnda Faksfelagssamstarvið. Feløgini eru Starvsmannafelagið, Felagið Føroyskir Sjúkrarøktarfrøðingar, Føroya Lærarafelag, Føroya Pedagogfelag, Havnar Arbeiðskvinnufelag og Akdademikarafelag Føroya. Við á fundinum vóru nevndirnar og umsitingarnar í teimum seks feløgunum.
Undir felags nevndarfundinum greiddu trý framstandandi donsk fakfelagsfólk millum annað frá, hvørjar royndir tey hava millum við sínamillum samstarvi millum fakfeløg í Danmark. Tey vóru Benni Andersen, formaður fyri Socialpædagogernes Landsforbund, Majbrit Berlau, næstforkvinna í Fagbevægelsens Hovedorganisation (FH), og Lars Quistgaard, formaður fyri akademikararnar.
Til fyri tveimum árum síðani var danska fakrørslan savnað í tveimum meginfeløgum, sum vóru Landsorganisationen (LO) og Funktionærernes og Tjenestemændenes Fællesråd (FTF). Í 2018 løgdu hesi saman í eitt og sama meginfelag, nevnt Fagbevægelsens Hovedorganisation (FH).
Fleiri royndir hava verið gjørdar at gera eitt føroyskt meginfelag fyri fakfeløg, men hetta hevur higartil ikki borið á mál. Tó finnast samstørv innan føroysku fakrørsluna. Innan tað almenna hava tey seks áðurnevndu feløgini skipað seg í sonevnda Fakfelagssamstarvið, meðan nøkur fakfeløg á privata arbeiðsmarknaðinum hava funnið saman í Samtak.
Hóast ymisk sjónarmið um, hvussu samstarvið kanna verða víðkað, er rættiliga breið semja um, at arbeitt eigur at vera fram ímóti einum meginfelag, sum kundi tikið sær av felagsmálum, ið øll fakrørslan og løntakarar kunnu njóta gott av. Hetta ístaðin fyri at arbeiða hvør sær í flestu málum, stórum sum smáum.
Vit hava spurt formenninar og -kvinnurnar í teimum seks feløgununum í Fakfelagssamstarvinum, hvussu tey ímynda sær, at eitt nærri samstarv kann fáast í lag, eins og til dømis arbeiðsgevararnir hava funnið saman ígjøgnum Vinnuhúsið.
Súni Selfoss, formaður í Starvsmannafelagnum:
– Eg haldi, at tað ongantið hevur verið størri tørvur á eini felags fakfelagsrødd, og tí eiga vit sum fakrørsla at skipa okkum munandi tættari saman. Sum partur av trýpartasamstarvinum við arbeiðsgevarar og ta politisku skipanina kunnu vit vera tann súlan í samfelagnum, ið kann ávirka bæði lógarverk og alt tað, sum hevur við arbeiðsmarknaðin at gera, tann rætta vegin. Beint nú kundu vit saman sett á skrá niðursetta arbeiðstíð, mismun á arbeiðsmarknaðinum, at fáa endurskoðað alt lógarverkið kring arbeiðsmarknaðinum og gjørt kanningar av ymsum slagi, sum lýsa arbeiðsmarknaðin. Somuleiðis stinga nógv løgfrøðislig mál seg upp, ið viðkoma okkum øllum, og sum vit kunnu vera felags um at loysa, ístaðin fyri at gera tað hvør sær. Tað týdningamesta er tó, at vit saman finna útav, hvat tað eru fyri mál, sum vit við fyrimuni kunnu samstarva um. Vit hava leingi sæð, at Vinnuhúsið stendur rættiliga sterkt í samfelagskjakinum, tí man í stóran mun tosar við einari rødd, og tað eigur ein samlað fakfelagsrørsla eisini at miðja ímóti at gera.
Vigdis Johannesen, forkvinna í Havnar Arbeiðskvinnufelag:
– Vit hava havt eitt fakfelagssamstarv, men eg haldi, tað hevur tikið alt ov langa tíð at fingið sett nøkur týdningarmikil mál á skrá har. Um vit fáa sett viðkomandi mál á dagsskránna og loyst tey á bestan hátt, so trúgvi eg, at tað verður munandi lættari formliga at skipa okkum betri, tí so vilja øll vera við.
Jógvan Philbrow, formaður í Føroya Pedagogfelag:
– Eg hugsi, at tað er ein natúrlig gongd, at vit fáa eitt tættari samstarv. Í dagsins samfelagi eru tað alt fleiri mál, sum fáa týdning fyri allar løntakarar, og í løtuni eru tær raddirnar at tosa okkara søk, alt ov spjaddar. Tí hevði tað verið best fyri allar partar, um vit fingu eitt meiri samansjóðað samstarv. Eitt nú við at fáa gjørt nakað við tað sálarliga arbeiðsumhvøvið, ið er ein avbjóðing, sum vit innan okkara fak merkja nógv til. Tí er stórur tørvur á at fáa sett meira ljós á tann partin. Hetta hongur eisini neyvt saman við spurninginum um at fáa stytt arbeiðsvikuna. Nevniliga at fáa arbeiðslív og familjulív at passa betri saman.
Jákup Eli S. Olsen, formaður í Føroya Lærarafelag.
– Um vit skulu ávirka til at fáa broytt umstøðurnar hjá arbeiðstakarunum til nakað, sum vit øll fáa gagn av, so krevur tað samskipaði átøk, har øll fakfeløgini spaða til. Eitt nú við at fáa stytt arbeiðsvikuna, at fáa betri lóggávu, tá ræður um arbeiðsumhvørvi, at fáa gjørt limagjaldið skattafrítt og so framvegis. Um vit øll standa saman um hetta, verður lættari at fáa sett røttu fólkini til at gera tiltrongdar greiningar, sum kunnu vera við til at lyfta okkara felags áhugamál mótvegis politisku skipanini, og á tann hátt fáa framt neyðugar ábøtur, ístaðin fyri at gera hetta hvør sær.
Páll Nolsøe, Akademikarafelag Føroya
– Eg haldi tað hevði verið eitt stórt og týdningarmikið framstig fyri fakfelagsrørsluna, um vit fingu eina felags rødd. Hon hoyrist betri og hevur størri gjøgnumslagsmegi, enn við at arbeiða hvør í sínum lagi. Eg hugsi, at tey ymsu fakfeløgini í veruleikanum hava somu áhugamál. Vit eiga at arbeiða saman fyri at fáa sett nøkur kjarnumál á politisku dagsskránna. Somuleiðis tá ræður um at gera ymsar greiningar, sum koma øllum løntakarum til góðar. Politiskt hevði tað verið ein stórur fyrimunur, tí tað er lættari at fáa framt politiskar broytingar, tá rætta forarbeiðið er gjørt, har vit kundu presentera fakta ígjøgnum væl gjøgnumarbeiddar greiningar. Eg ivist ikki í, at tað verður lurtað eftir Fakfelagssamstarvinum, men vit eiga at styrkja samstarvið enn meira.
Óluva í Gong, Felagið Føroyskir Sjúkrarøktarfrøðingar
– Vit hava brúk fyri eini felags rødd, og hetta er ikki fyrstu ferð, at vit eru komin til hesa niðurstøðuna. Tað snýr seg fyrst og fremst um at finna stevið um nøkur felags mál, áðrenn vit fara undir at byggja upp eina skipan um hetta. Vit mugu fyrst vita, hvat vit skulu brúka eina slíka skipan til. Tað hevur tíverri ikki enn eydnast okkum at lyfta ta uppgávuna, sum vit longu hava sett okkum fyri. Vit hava havt nógvar fundir, har nógv uppskot eru komin á borðið, og har vit longu hava raðfest uppgávurnar. Áðrenn vit fara víðari, eiga vit at fáa sett tað í verk, sum vit longu eru samd um.
(Myndatekstur)
Forfólkini í fakfeløgunum, sum manna Fakfelagssamstarvið. Frá vinstru Vigdis Johannesen, Havnar Arbeiðskvinnufelag, Jacob Eli S. Olsen, Føroya Lærarafelag, Jógvan Philbrow, Føroya Pedagogfelag, Páll Nolsøe, Akademikarafelag Føroya, Súni Selfoss, Starvsmannafelagið, og Óluva í Gong, Felagið Føroyskir Sjúkrarøktarfrøðingar.


text:
Gunvør Jonsdóttir ivaðist ikki, tá hon bleiv spurd, um hon vildi vera um eitt koronusjúkt barn á Barnaheiminum. Hon var í avbyrgdum sóttarhaldi í 17 dagar, men hon hevði gjørt tað aftur, um tørvur var á tí. Hon heldur, at summi, ið arbeiða á Barnaheiminum, kanska kenna sær eitt serligt kall, tí fleiri teirra sjálv hava havt okkurt at dragast við í uppvøkstrinum.
INGOLF S. OLSEN – PRESS
Tað er ikki sørt, at Gunvør Jonsdóttir undrast, at tað tað verður gjørt so nógv burtur úr, at hon í august saman við einum starvsfelaga segði ja til vera um eitt barn á Barnaheiminum, sum var vorðið sjúkt av covid-19.
Breddin hjá útvarpinum varpaði ljós á hendingina, og nú er Pedagogblaðið so eisini komið á gátt á bústovninum Argjaboða á Argjum, har hon arbeiðir sum námsfrøðingur í kjallarahæddini. Argjaboði er ein bústovnur hjá Barnaheiminum – ella eind 10, sum tað formliga eitur – og liggur ytst á Argjaboða á Argjum.
Ein sjálvfylgja
Gunvør undrast, tí hon heldur tað vera nærum sjálvsagt, at hon segði ja, tá hon 10. august bleiv uppringd av leiðaranum fyri eindina og spurd, um hon vildi átaka sær at vera saman við tí sjúka barninum, til tað var vorðið frískt aftur, og kravda sóttarhaldstíðin var runnin. Segði hon ja, skuldi hon byrja dagin eftir, tann 11. august.
– Tað var sjálvandi ikki eitt krav, og eg fekk eisini stundir at hugsa meg
um og tosa við familjuna um tað. Tey spurdu eitt sindur í fyrstuni, hví tað akkurát skuldi vera eg og sovorðið. Men tey skiltu tó støðuna og bakkaðu meg hundrað prosent upp. Tí eg helt ikki, at eg kundi siga
nei.
– Ongin av okkum feilar nakað, og tað gjørdi tað sjálvandi lættari at taka avgerðina, at vit ikki eru í vandabólki, greiðir Gunvør frá.


text:
Thursday, February 6, 2014
Listaviðmæli til vikuskiftið: Anna Seppälä í Norðurlandahúsinum
Hevur tú ikki verið i Norðurlandahúsinum og sæð tær finsku framsýningarnar har, fari eg at viðmæla, at tú fert ein túr nú vikuskiftið stundar til. Tað er ein fjølbroytt uppliving við installatiónslist, tekstilskulptur og grafikki, sum fæst burtur úr eini vitjan í Norðurlandahúsinum í løtuni, umfrat nógv annað gott. Her eru nakrar myndir av grafikkinum, har tað ikki minst er gott at síggja myndirnar, sum Anna Se gjørdi í Steinprenti. Hon hevur sín heilt egna, kærleiksfulla og barokka myndamál. Perspektivið er ofta barnsligt og altruistiskt og heimurin tykist onkursvegna fremmandgjørdur og løgin sum vit síggja tað á surrealistisku myndini við ballónum, sum eru fullar av stuttligum, men eisini heldur óhugnaligum lutum.
Barnsligar men eisini syrutar myndir
Útsýni yvir m.a. Tinganes - skýggini eru persónliggjørd og hava ringa uppsikt
Útsýni yvir ein stórbý - ballónirnar eru løddar við Mickey Mouse, jørðini, einum skølti, einum súrepli og einum skølti
(KP)
Posted by Listin at 5:41 AM


text:
The Beatles
The Beatles var ein enskur tónleikabólkur úr Liverpool í Onglandi. The Beatles eru mettir sum heimsins best umtókti tónleikabólkur nakrantíð. Teir eru eisini tann bólkurin, sum hevur selt flest fløgur/plátur og kassettubond í heiminum. Metingarnar siga, at teir hava selt yvir 1 milliard eintøk síðan fyrsta singulplátan Love Me Do kom út í 1962.
Limir í bólkinumEdit
ByrjanEdit
"Áðrenn Elvis var einki!" hevur John Lennon sagt og vísti á, at Elvis Presley var tað fyrsta, sum veruliga rein við hjá sær av tónleikí. Tað var ið hvussu er aftaná, at hann hevði hoyrt Heartbreak Hotel, at hin ungi Lennon plágaði mostir sína Mimi at keypa honum ein gittara. Tá segði hon tey so mangan endurtiknu orðini: "Ein gittari kann vera fínur sum ítriv, men tú fert ongantíð at fáa eitt livibreyð burturúr honum!".
Hvussu var og ikki, so byrjaði John Lennon saman við vinmonnum sínum ein tónleikabólk, sum spældi skiffle-tónleik miðskeiðis í 1950'unum. Bólkin kallaðu teir The Quarrymen eftir skúlanum, teir gingu á.
16. juni 1957 spældi bólkurin til ein kirkjubasar í Liverpool. Henda dagin spældu teir millum annað tað tá nýggja lagið hjá Gene Vincent Be Bop A Lula. Millum áhoyrararnar var hin fjúrtan ára gamli Paul McCartney, sum kendi ein av limunum í bólkinum. Aftaná framførsluna heilsa John Lennon og Paul McCartney fyri fyrstu ferð upp á hvør annan, og Paul vísti tá John, hvussu hann skuldi stemma gittaran hjá sær og spældi eisini fyri honum lagið hjá Eddie Cochran Twenty Flight Rock.
John Lennon segði seinni, at hann var serliga hugtikin av, at Paul McCartney dugdi allan tekstin til Twenty Flight Rock; men eisini at tað var eitt trupult val, ið hann stóð yvirfyri, tí skuldi hann gera bólkin sterkari ella gera seg sjálvan sterkari? - Hann valdi at gera bólkin sterkari.
Paul McCartney hevði ein vinmann, George Harrison, sum var rættiliga kringur á gittara. Hóast John Lennon var eitt sindur í iva um at bjóða dreiginum við í bólkin, tað eru jú hálvtriðja ár millum teir, so fekk Paul hann sannførdan eftir at George hevði spælt eina lýtaleysa útgávu av gittarlagnum Raunchy.
Fyrsta upptøkanEdit
Tá havt verður í huga, hvussu ótrúliga vælumtóktir Beatlarnir gjørdust, so er áhugvert at vita, at tað finst ein upptøka av framførsluni hjá The Quarrymen gjørd á nett sama kirkjubasari tann dagin, tá ið John møtti Paul. Hesar upptøkur komu undan kavi í 1990'unum, og keypti plátufelagið hjá The Beatles EMI bandið, men enn er hetta tilfar ikki givið út alment.
Lakkplátan hjá The QuarrymenEdit
Í 1958 fóru teir komandi Beatlarnir í lítla studioið hjá Percy Philips í Liverpool at spæla inn eina lakkplátu til egið brúk. Á upptøkuni spæla teir tríggir John, Paul og George allir gittara, og við sær hava teir John Lowe, sum spælir klaver, og Colin Hanlon, sum spælir trummur.
Fimm eintøk vórðu gjørd av hesi lakkplátuni, og tá ið arbeitt varð við Anthology røðini miðskeiðis í 90'unum fekk EMI hendur á einasta eintakinum, ið hevði yvirlivað. Henda ráa upptøka við The Quarrymen kom út á Anthology 1 í 1994.
Sangirnir vóruEdit
- That'll Be The Day (J.Allison/B.Holly/N.Petty) - Tá nýggja hittið hjá Buddy Holly.
- In Spite Of All The Danger (P.McCartney/G.Harrison)
John Lennon syngur fyri á løgunum báðum, Paul McCartney og George Harrison syngja kór. Paul McCartney hevur sagt, at soleiðis sum hann minnist tað, so varð George Harrison skrivaður sum samhøvundur, tí hann hevði funnið uppá gittarsoloina.
Beatles útgávurEdit
Her eru einans nevndar tær bretsku útgávurnar.
- Love Me Do/P.S. I Love You - 5. oktober 1962
- Please Please Me/Ask Me Why - 1963
- Please Please Me - 1963
- From Me To You/Thank You Girl - 1963
- She Loves You/I'll Get You - 1963
- With The Beatles - 22. november 1963
- I Want To Hold Your Hand/This Boy - 29. november 1964
- Can't Buy Me Love/You Can't Do That - 1964
- Long Tall Sally - 1964
- A Hard Day's Night/Things We Said Today - 1964
- A Hard Day's Night - 1964
- I Feel Fine/She's A Woman - 1964
- Beatles For Sale - 1964
- Ticket To Ride/Yes It Is - 1965
- Help!/I'm Down - 1965
- Help! - 1965
- Day Tripper/We Can Work It Out - 3. desember 1965
- Rubber Soul - 3. desember 1965
- Paperback Writer/Rain - 1966
- Yellow Submarine/Eleanor Rigby - 5. august 1966
- Revolver - 5. august 1966
- Penny Lane/Strawberry Fields Forever - 17. februar 1967
- Sgt Pepper's Lonely Hearts Club Band - 1. juni 1967
- All You Need Is Love/Baby Your A Rich Man - 1967
- Hello Goodbye/I Am The Walrus - 1967
- Magical Mystery Tour - 1967
- Lady Madonna/The Inner Light - 1968
- Hey Jude/Revolution - 1968
- The Beatles - 22. november 1968
- Yellow Submarine - 19. januar 1969
- Get Back/Don't Let Me Down - 1969
- The Ballad Of John And Yoko/Old Brown Shoe - 1969
- Abbey Road - 1969
- Something/Come Together - 1969
- Let It Be/You Know My Name (Look Up The Number) - 1970
- Let It Be - 1970
Allir sangirnir Beatlarnir góvu út á singul vóru skrivaðir av Lennon og McCartney uttan The Inner Light; Old Brown Shoe og Something, ið George Harrison skrivaði.
Av øllum sangum Beatlarnir spældu inn fyri EMI og góvu út millum 1962 og 1970 eru einans fýra, sum tú ikki hevur, um tú bert eigur tær upprunaligu bretsku útgávurnar. Teir sangirnir eru hesir:
Týskmæltu útgávurnar blivu innspældar í februar 1964 í Fraklandi um somu tíð, sum Can't Buy Me Love singulin bleiv innspæld. Bad Boy varð innspældur um somu tíð sum sangirnir til Help!-filmin. Across The Universe var innspældur um somu tíð sum Lady Madonna singulin varð innspæld. Henda útgávan, ið byrjar við fuglaláti, var givin út á stuðulsplátu fyri ST stovnin WWF (World Wildlife Foundation) 12. desember 1969. Ein onnur útgáva kom út á Let It Be plátuni árið eftir.
Beatles filmarEdit
Tey árini Beatlarnir vóru virknir góvu teir út 5 filmar.


text:
Samandráttur.
Línuskip: Bara eitt ísfiskalínuskip er til fiskarí og er tað undir Íslandi. Tað er nýliga byrjað túr, so vit rokna ikki við at tað landar í vikuni. Trý frystilínuskip fiska undir Føroyum og eitt er farið til Ísland. Vit rokna við at fleiri línuskip fara avstað tá veðri og streymur batna. Helst fer onkur til Ísland.
Útróður: Streymurin batnar sum vikan líður og veðrið verður hampuligt onkran dag, so vit rokna við nakað av útróðri, tá veðri er til vildar.
Djúpvatnstrolarar: Tveir eru til fiskarí, annar ger yvirlittrolingar á Føroya Banka og hin fiskar stinglaks. Hinir liggja við bryggju, men fara út tá veðri batnar.
Partrolarar: Fimm pør eru til fiskarí. Restin liggur við bryggju, men fara út tá veðri batnar. Fiskaríið eftir upsa er vánaligt, men pørini fáa nakað av toski og longu.
Trolbátar: Allir liggja við bryggju, men fara út tá veðri fer at batna.
Garnaskip: Bara eitt garnaskip fiskar svartkalva og eitt fiskar havtasku. Bæði koma at landa í vikuni. Fiskaríið er brúkiligt.
Heinta alla metingina her


text:
Um ALIA GURLI
Aftanfyri ALIAGURLI stendur Gurli S. Joensen, Tilvirkisatstøðingur úr Sandavági. Frá ALIAGURLI fært tú einfaldar hondgjørdar smúkkur. Smúkkurnar eru gjørdar við tí fyri eyga at gagnnýta føroyska seyðahorni til fulnar.
Saman við seyðahorninum nýti eg 935 Sterling silvur og 14k gull til tær heilt fínu lutirnar. Til tær longu hálsketurnar eru ymiskar ketur nýttar, nágreinilig kunning er í vørulýsingi.
Áhugin fyri føroyska seyðahorninum kom tá eg gekk í skúla til Tilvirkisatstøðing í 2015. Herfrá vaks áhugin og í 2016 fekk eg eitt verkstað heima við hús at arbeiða víðari í og samstundis menna mína vitan fyri hesum siðbundna tilfari.
Hevur tú spurningar um smúkkurnar, støddarfyrispurningar ella vilt tú senda eina heilsan, so skriva endiliga til gurlisj@gmail.com.
Takk fyri at tú stuðlar hondgjørdum arbeiði.


text:
Hátíðarhald: Eiðis kommuna 125 ár
Hátíðarhald: Eiðis kommuna 125 ár
Øll eru hjartaliga vælkommin í føðingardag hjá Eiðis kommunu.
Fyri 125 árum síðani, tann 1. oktober kl.09:00, var fyrsti bygdaráðsfundurin í Eiðis kommunu hildin. Teir, ið mannaðu bygdaráðið tá, vóru Grækaris Joensen (borgarstjóri), Hanus Joensen, Jesar Abrahamsen, Johannes Nysted og Jens Jørgen Kruse.
Eiðis kommuna fer at hátíðarhalda runda dagin tann 01. oktober.
Dagurin byrjar við, at bygdaráðið hevur almennan bygdaráðsfund kl.09:00 um morgunin. Eftir fundin fara bygdaráðslimirnir at vitja barnagarðin, skúlan og eldrabýlið við einum søtum bita.
Um kvøldið verður stóra hátíðarhaldið. Byrjað verður kl.18:00 í húsinum í Hólmanum. Landsstýrismaðurin í kommunumálum Helgi Abrahamsen, umboð fyri kommunufelagið og borgarstjórin bera fram røðu. Rasmus Joensen fyrrverandi bygdaráðsformaður kemur eisini at hugleiða um Eiðis kommunu gjøgnum hesi 125 árini. Millum røður og hugleiðingar verður felagssangur, og okkara egni Fróði Bjarnason Joensen kemur at spæla nakrar sangir.
Eftir tiltakið verða smárættir og okkurt søtt til matna.
Øll eru sjálvsagt hjartaliga vælkomin til tiltakið.
Eiðis kommuna


text:
Valfundur á Eiði
Lokala brakið millum lokalu valevnini á Eiði
Eiðis kommuna skipar fyri valfundi millum tey fimm lokalu valevnini á Eiði mánakvøldið (26.08) kl.19:00 í mentanarhøllini á Eiði.
Talan er um ein valfund har einans lokalu valevnini úr Eiðis kommunu luttaka.
Luttakararnir eru:
A: Rógvi Egilstoft Nielsen
B: Villads Elbo Bøgesvang
C: Sigfríður Símunarson Sólsker
E: Olaf Fríðheim
H: Tordur Niclasen
Orðstýrari: Fróði Reinert Petersen
Kjakið verður skipað í tveimum pørtum.
Kl. 19:00 Valevnini koma við hvør sínum evni til fundin. T.v.s. at valevnini hava avgjørt áðrenn fundin hvørji evnini eru. Valevnini hava havt møguleika at fyrireika seg til hesi evnir.
Kl. 20:00 verður kaffi og smákøkur.
Kl. 20:15 Kjakið byrjar aftur, áhoyrarar fáa møguleika at seta spurningar.
Kl. 21:00 liðugt
Arbeitt verður við at fáa fundin stroymaðan á www.eidi.fo
Tiltakið er sjálvsagt ókeypis og øll eru hjartaliga vælkomin


text:
Tað eru nakrar vikur síðan, at tey á Tavuni í Leirvík vóru liðug við gulllaksavirksemið, sum byrjaði í apríl, og har nøkur túsund tons eru skorin og virkað til fars.
Í løtuni eru tey klár at taka ímót makreli, og tey hava í eina tíð bíðað eftir at fáa rávøru.
- Á Tavuni skera vit makrelin til flak, og síðan verða fløkini einkultfryst, glaserað og pakkað í 5 kilo eskjur.
Joen Magnus Rasmussen, stjóri í Tavuni, vónar, at tey kunnu arbeiða nakað av makreli hesa vikuna og síðan í einar tvær vikur aftrat.
Seinnu árini hevur Tavan keypt sild í oktober og november, og tað fara tey eisini at gera í ár.
- Sildin verður flakaskorin og síðan skorin í bitar. At enda verða sildabitarnir lakasaltaðir í tunnur til útflutnings.
Joen Magnus Rasmussen sigur, at tey merktu einki til koronu í vertíðini í ár, tá tey keyptu og arbeiddu gulllaks.
- Skipini byrjaðu at fiska tíðliga í apríl, og sølan av farsinum gekk væl. Eg vil siga, at sølan av farsi í koronu-tíðini heldur er vaksin eitt vet enn minkað í mun til onnur ár.
Gulllaksafarsið verður selt til Noregs, har tað endar sum liðugvøra í diskunum hjá handilsketum.
- Gulllaksafars endar vanliga ikki á matstovum, og tá matstovur partvís hava verið koronu-stongdar, hava fólk keypt meira í handlunum.
Hetta er helst orsøkin til, heldur hann, at sølan hevur gingið rímiliga væl, eisini í koronu-tíðini.
Norðmenn keypa gulllaksafars sum eitt nú “fiskemad”, “fiskebolle” og “fiskekage”, sum tey rópa tað har yviri.
Farsið verður fryst í blokk, og hvør blokkur vigar 7,5 kilo.
Gulllaksafarsið er eisini sera væl umtókt til knetti og frikadellur her heima í Føroyum.
Tað gekk ikki betri enn væl hjá Tavuni at fáa nóg mikið av arbeiðsfólki til gulllaksavertíðina í ár, og stjórin ásannar, at stamman av starvsfólki á virkinum, sum hann tekur til, eftirhondini er vorðin ov tepur.
- Vit hava tískil havt níggju fólk úr Kambodia her heima, og tað hevur riggað óføra væl. Tey komu heim higar síðst í mars og fóru avstað aftur í august.
Stjórin sigur, at hetta var ein ógvuliga góð hjálp, og tey vóru sera væl nøgd við arbeiðsfólkini.
- Hetta var góð arbeiðsmegi, og eg vænti, at tey verða nøkur fleiri, sum koma heim higar úr Kambodia aftur næsta vár, tá gulllaksavertíðin stundar til aftur.
Spurdur, hví Tavan ikki hevði útlendsku arbeiðsmegina longur her heima, nú farið verður í holt við at virka makrel og síðan sild, sigur stjórin soleiðis:
- Bæði makrel-og sildavirksemið verður neyvan nóg støðugt til, at vit kunnu hava útlendska arbeiðsmegi til tann partin av okkara virksemi, sigur Joen Magnus Rasmussen.
Í VikuskiftisSosialinum, sum kom í blaðsølurnar kring landið í gjár, er stórt serblað um vinnu, og her er nógv forvitnisligt og viðkomandi vinnutilfar at lesa.
##med2##


text:
Træhúsið í 78 hæddum
Bókaklubbin
- Síður: 376
- Útgávuár: 2020
- Upprunamál: enskt
- Innbinding: heft
- Rithøvundur: Andy Griffiths
- Myndir: Terry Denton
- Týðari: Vagnur Streymoy
Nú hevur træhúsið fingið eitt krutlihøli, eitt ovurstórt, óklakt egg og ein útibiograf, sum sýnir teirra egna træhúsafilm! Andy og Terry ætla sær nevnliga at gerast stórar kanónir í filmsheiminum. Men tað er ikki bara bara at gera film. Andy sleppur ikki at spæla leiklutin sum Andy, tí ein apa spælir leiklutin meira sannførandi. Og so eru nakrar lúnskar njósnarakýr eisini farnar at gera um seg …
Íðan, hvørjum bíðar tú eftir? Kom við upp!


text:
Vit veita ergoterapeutiska ráðgeving og kunning um hjálpartól, og tá hugsað verður um nýbygging ella renovering. Hvat er neyðugt at hugsa um, tá øll skulu hava atgongd til ein bygning. Vit veita ráðgeving til byggiharrar og privatfólk um hvat ein eigur at hugsa um í sambandi við plasering av hjálpartólum, eitt nú um atkomu. Eisini viðvíkjandi hurðum og hvat pláss er neyðugt hjá einum koyristóli, tá hugsað verður um vendiradius. Eisini eru grundleggjandi viðurskifti, sum ikki verður gáðað um í sambandi við atkomu og bygningar, sum verða gjørdir í dag - bæði alment og privat.
TELEFON 22 78 88 | ROSAH@ROSAH.FO